Penguang tinjau projek rakyat di Marudi

MARUDI : Menteri Muda Kerajaan Tempatan yang juga Ahli Dewan Undangan Negeri (ADUN) Marudi Datu Penguang Manggil mengadakan lawatan kerja bagi meninjau beberapa projek rakyat dan projek lain di Marudi,  pagi semalam.

Turut bersama beliau ialah ADUN Meluan Rolland Duat serta rombongan dari Krian, Julau, Pakan, Bintulu dan Kuching untuk sama-sama meninjau pembangunan di sekitar Marudi.

Pada kesempatan yang sama Penguang juga mengalu-alukan kedatangan Ketua-Ketua Masyarakat dari kawasan Mulu yang turut serta di dalam lawatan kerja itu.

Menurut Penguang kedatangan rombongan ini adalah untuk meninjau kawasan di konstituensi beliau, lebih-lebih lagi Pusat Khidmat di Beluru yang menjadi pergerakan jentera parti Gabungan Parti Sarawak ( GPS ) di kawasan Marudi.

“Jika ada masalah dan isu-isu yang berbangkit di konstuensi N.76, ia akan disalurkan kepada Ketua-Ketua Masyarakat, ahli-ahli majlis dan Ketua-Ketua Parti untuk di bawa kepada saya dan seterusnya kepada pihak atasan,” katanya.

“Kita dapat lihat bahawa kita adalah dalam kelompok yang sama dan semua dalam satu, sama ada kita dari parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS)  atau Parti Demokratik Progresif (PDP),”

“Ini petanda yang baik di kawasan ini dan saya berharap kerjasama ini akan dikekalkan sepanjang masa demi kebaikan rakyat Marudi sendiri,” tegas Penguang.

Menyentuh tentang  pembinaan Tebingan Marudi sepanjang 300 meter itu,  beliau menjelaskan bahawa projek ini sepatutnya dapat disiapkan awal tahun ini tetapi tergendala akibat pandemik Covid-19.  Jadual baharu penyiapan adalah November tahun ini.

Beliau juga  menjelaskan fasa kedua Tebingan Marudi akan disambung dari Tua Pek Kong, ke Masjid As-Salam Marudi dan Sekolah Kebangsaan (SK) Dato Shari Hamid / Kampung Narum sepanjang 750 meter akan dilaksanakan kemudian.

Satu lagi projek iaitu projek penahanan tebing sungai ( di bawah Kubu Hose) yang dikendalikan oleh  Jabatan Perparitan dan Saliran (DID) juga sedang giat dilaksanakan.

“Bagi projek pembinaan jambatan Marudi, kontraktor lama tidak dapat meneruskan pembinaan projek ini, justeru  kita dalam proses mencari  kontraktor pengganti untuk menyambung kerja-kerja yang telah ditinggalkan kontraktor terdahulu,’ ujar Penguang.

Beliau percaya dan mengharapkan kontraktor yang akan dipilih nanti dapat menjalankan tugas dan kerja pada masa yang telah ditetapkan dan beliau berharap penduduk bandar Marudi bersabar menunggu projek berkenaan siap.

Tegasnya selain projek rakyat, projek lain yang telah disempurnakan ialah menaik taraf dan penyambungan paip air baharu di sekitar Marudi dan Sungai Pasir. Semua projek ini adalah kemudahan untuk penduduk bandar Marudi demi memberi nilai tambah kepada kawasan ini.

“Satu lagi projek mega yang akan dilaksanakan tahun ini atau dalam Rancangan Malaysia Ke-12 (RMK12) ialah jalan Miri-Marudi iaitu jalan bertaraf R5 sepanjang 20 kilometer, bermula dari pusat peranginan Eastwood Valley Golf Club.

Menurut beliau projek ini telah diluluskan Ketua Menteri Sarawak Datuk Patinggi Abang Johari Tun Openg dan jalan tersebut  merupakan sambungan dari Miri ke Marudi bagi  memendekkan perjalanan ke Marudi dengan hanya 20 kilomter  berbanding laluan sedia ada sejauah 70 kilomter.

Selain itu Penguang,l beliau juga telah merancang pembinaan jalan dari Marudi ke Long Terawan / Long Panai / Melinau dan seterusnya ke Mulu serta jalan dari Long Panai ke Long Lamat sepanjang 26 kilometer.

“Rancangan saya ini telah diluluskan Ketua Menteri dan semua projek ini menelan belanja RM1.3 bilion,” katanya.

Penguang menambah kata, banyak projek telah dilaksanakan di Marudi dalam tempoh lima tahun ini untuk memberi manfaat kepada semua.

Justeru untuk menentukan siapa yang akan terus mewakili rakyat pada masa akan datang, Penguang meletakkannya kepada rakyat sendiri.

“Saya merancang projek ini untuk rakyat Marudi dan terpulanglah kepada  mereka untuk menilai siapa wakil rakyat yang benar-benar komited dan memperjuangkan nasib rakyat.  Saya menyerahkan kepada penduduk Marudi untuk  memilih wakil rakyat mereka menjelang pilihan raya negeri akan datang,” tambah Penguang.

Pada kesempatan yang sama, ADUN Meluan Rolland Duat menyerahkan peruntukan Projek Kecil Luar Bandar (MRP)  berjumlah RM10,000 kepada Persatuan Tuai Rumah Beluru kepada Setiausahanya TR Nora Ree.

Oleh JIKU JUGUONG

See author's posts


Taman awam sekitar MBKS dibuka semula kepada orang awam

KUCHING: Taman Awam Pending di luar stadium tertutup Majlis Bandaraya Kuching Selatan (MBKS) telah siap sepenuhnya.Selain pergola baharu berwarna pelangi dengan bangku di tengah taman, terdapat empat unit peralatan kecergasan baharu dan set taman permainan bersepadu baharu untuk kanak-kanak.Laluan pejalan kaki dan kemudahan sedia ada seperti buaian ikonik dalam sangkar burung sama ada dinaik taraf atau dicat semula.Selain itu, papan tanda pintu masuk baharu dipasang di persimpangan sepanjang Jalan Utama menuju ke taman, stadium tertutup dan perkampungan sukan.Terdahulu Datuk Bandar MBKS Dato Wee Hong Seng berkata, ini hanya peringkat pertama projek pengubahsuaian taman reakreasi itu dan di sana akan lebih banyak fasa akan datang.“Sudah tentu kami akan meneruskan, seperti apa yang saya janjikan semasa saya menjadi Datuk Bandar. Kami akan menambah satu taman setiap tahun, memberi taman itu wajah baharu.“Untuk taman (taman) seterusnya, kita tunggu kelulusan menteri. Jadi, kalau ada maklum balas, kami maklumkan. Kami akan cuba memperbaiki kawasan ini,” katanya kepada media pagi Selasa.Bagi acara akan datang, beliau mencadangkan pesta tahunan kuih bulan diadakan di Taman Rekreasi Pending memandangkan taman itu sangat besar, meliputi kawasan seluas lebih lima ekar.“Saya berharap pihak penganjur acara dan ketua masyarakat menghantar cadangan mereka sekiranya mereka ingin mengadakan sebarang perayaan atau majlis di taman-taman di bawah bidang kuasa MBKS,” katanya ketika ditemu bual oleh media.Dalam pada itu, kontraktor secara simbolik telah menyerahkan semula Taman Rekreasi Pending kepada Datuk Bandar MBKS Dato Wee Hong Seng selepas projek siap pada 7 Disember 2022.Turut hadir pada majlis penyerahan itu ialah ahli majlis Kho Teck Wan, Chai Ju Loon, dan Bong Lian Huan.

Oleh Azreen Keria

See author's posts


Liga Juara-Juara sedia disambung semula

SETELAH ketinggalan hampir lima bulan, Liga Juara-Juara UEFA dan Liga Europa bakal disambung semula minggu ini untuk menyelesaikan baki perlawanan terakhir dalam musim yang bermasalah.

Kedua-dua pertandingan dibekukan pada bulan Mac ketika pandemik Covid-19 berlaku di seluruh benua, dan sementara badan pentadbir bola sepak Eropah bertindak pantas untuk menundakan Euro 2020 ke tahun hadapan, untuk jangka waktu yang lama tidak jelas bagaimana ia boleh menyelesaikan dua pertandingan kelab terkenalnya.

Akhirnya penyelesaiannya adalah dengan mengadakan dua pertandingan mini yang menyatukan semua pasukan di satu tempat bemula di peringkat suku akhir dan seterusnya, dengan semua perlawanan diputuskan dalam satu perlawanan tanpa kehadiran penonton.

Oleh itu, Liga Juara-Juara akan berpindah ke Lisbon untuk ‘Final Eight’ bermula pada 13 Ogos dan berakhir dengan final di Estadio da Luz Benfica pada 24 Ogos.

Sementara itu, Liga Europa akan dimainkan hingga akhir di beberapa gelanggang di barat Jerman, dengan peringkat lapan psaukan terakhir bermula pada 11 Ogos dan final di Cologne pada 22 Ogos.

“Saya mempercayainya daripada saat pertama,” kata presiden UEFA, Aleksander Ceferin baru-baru ini ketika ditanya apakah dia pernah meragui akan mungkin bermain kejohanan sehingga ke final.

“Anda harus selalu optimis, dan jika sesuatu seperti krisis ini terjadi, anda mesti mempunyai rancangan yang siap sedia.

“Pada masa ini, kami perlawanan akan berlangsung tanpa kehadiran penonton sehingga diberitahu lebih lanjut. Kami tidak akan mengambil risiko.”

– UEFA tidak bimbang –

Namun, tidak ada pertanyaan lanjut tentang perubahan yang dibuat ke atas formatnya walaupun ada kebimbangan tentang peningkatan kes Covid-19 di dan sekitar Lisbon, dan kebimbangan terbaru di Jerman mengenai kenaikan kes di sana.

UEFA juga baru-baru ini menegaskan bahawa ia “yakin” tidak akan ada lagi kelewatan walaupun terdapat kes Covid-19 yang muncul di kalangan pemain di Real Madrid dan Sevilla.

Bagaimanapun, dalam apa juga kes, sekarang atau tidak.

Memang, pusingan awal Liga Juara-Juara musim depan bermula Sabtu depan, pada hari yang sama Bayern Munich menanti kunjungan  Chelsea dan Napoli nekunjung ke Barcelona dalam baki perlawanan kedua pusingan kedua.

Sebelum itu, Manchester City akan mempertahankan kelebihan 2-1 daripada perlawanan pertama menentang Real di tempat sendiri pada hari Sabtu ketika pasukan bimbingan Pep Guardiola mensasarkan kejayaan Liga Juara-Juara di sebalik kejayaan kelab itu membatalkan penggantungan dua tahun daripada pertandingan Eropah yang dibatalkan oleh Mahkamah Timbang Tara untuk Sukan.

Pemenang perlawanan ini akan menentang Juventus atau Lyon di suku akhir di Lisbon.

– Tahun terpanjang Wolves –

Ia adalah Liga Europa yang pertama bermula, dengan peringkat 16 pasukan teakhir akan pada hari Khamis dan Jumaat.

Dua perlawanan – Inter Milan menentang Getafe dan Sevilla menentang Roma – akan terus dalam penentuan satu perlawanan di Jerman kerana perlawanan pertama tidak pernah dimainkan.

Enam perlawanan kedua juga akan dimainkan dengan pemenang menuju ke Jerman untuk penentuan lapan psaukan terakhir.

Antara perlawanan yang harus diselesaikan ialah Manchester United menentang pasukan LASK dari Austria, yang akan menjadi formaliti untuk pasukan Ole Gunnar Solskjaer setelah mereka menang 5-0 dalam perlawanan pertama pada bulan Mac.

Prestasi mereka sejak Liga Perdana Inggeris dimulakan semula pada pertengahan Jun sangat baik dan mereka telah berjaya mengesahkan tempat dalam Liga Juara-Juara 2020-21, tetapi sekarang mereka mahu menyelesaikan musim yang tidak pernah berakhir ini dengan piala.

“Sekarang tumpuan kami adalah dalam Liga Europa kerana ini adalah trofi yang sangat bagus dan kami mahu menang,” kata Bruno Fernandes kepada MUTV.

“Saya datang ke Manchester untuk memenangi trofi. Kita perlu bermain setiap perlawanan untuk menang. Jika kita masuk ke Liga Europa dan memenangi setiap perlawanan, kita tahu kita akan memenangi trofi.”

United, pemenang Liga Europa pada tahun 2017, masih boleh mendapati diri mereka berhadapan pesaingdalam  Liga Perdana Inggeris, Wolverhampton Wanderers di peringkat separuh akhir di Cologne pada 17 Ogos sekiranya kedua-dua pasukan berjaya melangkah sejauh itu.

Wolves menanti kunjungan  juara Grece, Olympiakos pada hari Jumaat setelah seri 1-1 dalam perlawanan pertama peringkat 16 pasukan terakhir mereka.

Kempen mereka bermula lebih dari setahun yang lalu sekarang, dengan kemenangan 2-0 ke atas pasukan Crusaders dari Ireland Utara dalam pusingan kelayakan kedua pada 26 Julai 2019.

Memanjangkannya dengan beberapa minggu lagi tidak akan membahayakan mereka. – AFP

See author's posts


Peniaga disaran guna aplikasi mysejahtera

PUTRAJAYA: Para peniaga digalak  menggunakan aplikasi MySejahtera untuk merekodkan maklumat pengunjung di premis perniagaan masing-masing berbanding menggunakan aplikasi sendiri.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Seri Hasnol Zam Zam Ahmad berkata, penggunaan aplikasi MySejahtera membantu kerajaan mengawal penularan Covid-19 menerusi platform teknologi dan satu pangkalan data.

“Jika berlaku insiden pelanggan yang didapati positif Covid-19, Kementerian Kesihatan  (KKM) boleh mengenal pasti pelanggan yang ada di premis sama pada waktu dan tarikh sama menerusi pangkalan data itu,” katanya kepada pemberita di pusat beli-belah Alamanda di sini semalam.

Hasnol Zam Zam ditemui selepas meninjau pemantauan penggunaan aplikasi MySejahtera dalam kalangan peniaga dan pengunjung di pusat beli-belah itu.

Jelasnya, hampir 75 peratus peniaga di Alamanda telah menggunakan  aplikasi MySejahtera selain penggunaannya dalam  kalangan pengunjung semakin meningkat.

Peniaga yang belum menggunakan aplikasi MySejahtera dinasihatkan menggunakan aplikasi berkenaan bagi memudahkan pihak berkuasa selain memudahkan pengunjung daripada perlu menulis nama dan nombor telefon masing-masing.

“KPDNHEP akan jalankan pemeriksaan dari semasa ke semasa bagi memastikan peniaga menggunakan aplikasi MySejahtera,  walaupun ia masih belum diwajibkan,” katanya lagi.

Aplikasi MySejahtera merupakan aplikasi yang dibangunkan kerajaan untuk mengawal wabak Covid-19 di Malaysia selain memudahkan KKM mengambil tindakan yang cepat dan berkesan.

Sementara itu, Presiden Perbadanan Putrajaya Datuk Dr Aminuddin Hassim yang turut hadir pada majlis itu berkata, hanya satu tapak pembinaan beroperasi di Putrajaya pada masa ini dan pihaknya sudah memantau proses saringan Covid-19 yang dilakukan ke atas pekerja yang terlibat baru-baru ini. – Bernama

See author's posts


Bekas banduan dituduh membunuh

SUNGAI SIPUT: Seorang bekas banduan dihadapkan ke Mahkamah Majistret di sini semalam atas pertuduhan membunuh, awal bulan ini.

Tertuduh Mohd Rozaimy Amer, 30, mengangguk faham selepas pertuduhan yang dibacakan di hadapan Majistret Norhabsarina Ayob.

Penganggur itu dituduh membunuh Muhammad Izar Mohommad Anuar, 22, di hadapan rumah beralamat No 9338 Lot 10 Kg. Jalong di sini pada kira-kira 1.30 tengah hari pada 1 September lepas, dan didakwa mengikut Seksyen 302 Kanun Keseksaan yang boleh membawa hukuman mati jika sabit kesalahan.

Kes dikendalikan oleh Timbalan Pendakwa Raya Jean Siow Chung Hwei manakala tertuduh tidak diwakili peguam.

Norhabsarina kemudian menetapkan 9 November hadapan untuk sebutan semula kes bagi menunggu laporan bedah siasat dan laporan kimia.

Beberapa media sebelum ini melaporkan Mohammad Izar meninggal dunia dua hari selepas dimasukkan ke hospital akibat cedera parah dipukul dengan sebatang kayu kira-kira satu meter dalam satu pergaduhan.

Tertuduh yang sebelum ini mempunyai lapan rekod jenayah lampau dilaporkan baru sahaja dibebaskan dari hukuman penjara selama 10 bulan di Penjara Tapah. – Bernama

See author's posts


Proton, smart memeterai GDA EV

METERAI PERJANJIAN… Pengerusi Proton Holding Berhad, Datuk Seri Syed Faisal Albar Syed Ali Rethza Albar (kanan) bersama Ketua Pegawai Eksekutif Proton, Dr Li Chunrong (kiri) pada Majlis Menandatangani Perjanjian Pengedaran Am antara Proton dan Smart Automobile Company (smart) yang diwakili oleh Timbalan Ketua Pegawai Eksekutif Proton, Roslan Abdullah (tengah) di Proton Centre of Excellence (COE), baru-baru ini.• Foto BERNAMA

SUBANG JAYA: Proton Holdings Bhd (Proton) semalam memeterai perjanjian pengedaran am (GDA) dengan smart Automobile Co Ltd (smart) bagi penjualan kenderaan elektrik (EV) premium serta menyediakan servis berkaitannya di Malaysia dan Thailand.

Pengerusi Proton, Datuk Seri Syed Faisal Albar Syed Ali Rethza Albar, berkata model pertama smart jualan Proton dalam fasa pertama perjanjian tersebut akan dilancarkan pada awal suku keempat tahun depan.

Menurutnya, Proton dan smart juga dapat mengembangkan jumlah pelanggan masing-masing selain berupaya meraih saluran perolehan hasil baharu daripada kalangan pembeli muda di Malaysia dan Thailand.

“Kami akan turut meraih pengetahuan penting mengenai cara pemasaran, penjualan serta servis membabitkan kenderaan tenaga baharu yang merupakan pasaran niaga baharu untuk kami selain memberi akses ke pasaran eksport baharu seperti Thailand yang mempunyai dasar EV dan pendedahan pengguna lebih maju.”

“Ini turut memberi peluang untuk Proton memacu pembangunan Lembah Automotif Berteknologi Tinggi di Tanjong Malim, Perak selain mewujudkan peluang dalam ekosistem automotif negara,” kata beliau ketika berucap pada majlis pemeteraian GDA itu semalam.

Syed Faisal Albar berkata, impak daripada pengalaman penjualan dan servis kenderaan terbabit selain menguruskan operasi perniagaan EV dapat dilihat apabila Proton berpeluang memajukan tawaran EV di peringkat syarikat itu.

Menurutnya, Proton juga merancang untuk melabur dalam rangkaian kemudahan pengecasan dan mewujudkan sistem terbabit bagi kegunaan pihak awam dan swasta.

“Ini melibatkan aspek pembekalan, pemaasangan dan penyelenggaraan dinding pengecas bagi kegunaan kediaman selain bekerjasama dengan penggiat pengecas tempatan bagi perkhidmatan kegunaan awam.

“Pelan servis pengecasan awam kami adalah untuk meliputi laluan pemanduan paling popular bagi kemudahan perjalanan pelanggan. Kami juga perlu memastikan pelanggan di kawasan pedalaman turut mendapat perkhidmatan itu berbanding mereka di kawasan bandar,” kata beliau.

Sementara itu, Timbalan Ketua Pegawai Eksekutif Proton, Roslan Abdullah berkata pihaknya menyasarkan kira-kira 10,000 unit EV smart dapat dijual sehingga 2027 dengan dianggarkan 800-1,000 unit setahun di pasaran Malaysia.

Model EV smart pertama itu akan dijual di Thailand pada separuh kedua 2024, kata beliau.

Dalam satu kenyataan berasingan, Ketua Pegawai Eksekutif Proton, Dr Li Chunrong menyifatkan pemeteraian GDA itu sebagai satu langkah besar untuk Proton menembusi pasaran kenderaan tenaga baharu.

“Fasa pertama perniagaan dengan smart bukan hanya tertumpu kepada penjualan semata-mata, tetapi turut menimba pengetahuan dan pengalaman berharga bukan sahaja dari cara pengendalian servis dan pengecasan EV, tetapi turut mengubah cara kami berinteraksi dengan pelanggan,” kata beliau.

Menurutnya, peralihan ke dalam segmen pasaran itu akan turut memacu Proton ke arah lebih mesra alam dalam semua aspek operasi di samping berusaha membantu Malaysia mencapai sasaran neutral karbon menjelang 2050.

Smart merupakan usaha sama oleh Mercedes-Benz dan Geely Group dengan kedua belah pihak saling memanfaatkan sinergi dalam penyelidikan dan pembangunan, pembuatan dan rantaian bekalan serta memajukan smart sebagai jenama automobil elektrik premium dan teknologi terkemuka dunia. – Bernama

See author's posts


PM lawat syarikat pertahanan aeroangkasa Turkiye

PERDANA Menteri Datuk Seri Ismail Sabri Yaakob bersama Menteri Pertahanan Turkiye Hulusi Akar (kiri) menyaksikan pertunjukan udara ketika melawat Turkish Aerospace Industries (TAI), syarikat pemain utama industri pertahanan dan aeroangkasa Turkiye, pada Rabu lalu. Turut hadir Menteri Luar Datuk Seri Saifuddin Abdullah (dua, kanan).• Foto BERNAMA

ANKARA: Perdana Menteri Datuk Seri Ismail Sabri Yaakob semalam melawat dua syarikat pemain utama industri pertahanan dan aeroangkasa Turkiye untuk meningkatkan kerjasama antara Malaysia  dan republik itu dalam bidang teknologi.

Perdana Menteri yang dalam lawatan rasmi empat hari ke Turkiye melawat MKE Corporation dan Turkish Aerospace Industries (TAI).

Sebaik tiba di MKE, Ismail Sabri disambut oleh Menteri Pertahanan Turkiye Hulusi Akar dan Ketua Pegawai Eksekutif MKE Yasin Akdere sebelum diberikan taklimat mengenai operasi perintis sektor pertahanan Turkiye itu.

MKE, sebuah syarikat milik kerajaan selaku pembekal utama kepada Angkatan Tentera Turkiye memiliki 10 kilang moden, lebih 400 produk terbahagi kepada empat kategori —  peluru, senjata, roket, bahan letupan dan piroteknik.

Turut hadir Menteri Sains, Teknologi dan Inovasi Datuk Seri Dr Adham Baba, Menteri Luar Datuk Seri Saifuddin Abdullah, Panglima Tentera Udara Jen Tan Sri Mohd Asghar Khan Goriman Khan, Panglima Tentera Darat Jen Tan Sri Zamrose Mohd Zain.

Semasa melawat TAI, Ismail Sabri diberi taklimat mengenai operasi syarikat itu oleh Presiden dan Ketua Pegawai Eksekutifnya Prof Temel Kotil.

Turut serta Menteri di Jabatan Perdana Menteri (Tugas-Tugas Khas) Datuk Abdul Latiff Ahmad dan Pengerusi Bersama (Industri) Kumpulan Industri-Kerajaan bagi Teknologi Tinggi Malaysia (MIGHT) Tan Sri Dr Ahmad Tajuddin Ali.

Di akhir lawatan, satu pertunjukan udara diadakan untuk delegasi Malaysia menggunakan pesawat tempatan yang dibangunkan Turkiye, helikopter T129 ATAK,  pesawat tanpa pemandu Anka, pesawat latihan Hurkus dan helikopter Gokbey.

Terletak di ibu kota, kilang pengeluaran TAI meliputi kawasan seluas lima juta meter persegi dengan 150,000 meter persegi kemudahan industri. – Bernama

See author's posts


70 golongan asnaf terima sumbangan ihsan

TERIMA KASIH … Datuk Dr. Abdul Rahman Junaidi menyampaikan sumbangan ihsan kepada 70 golongan asnaf dari Seberang Hilir.

KUCHING: Seramai 70 orang dari golongan asnaf dari kawasan Seberang Hilir telah menerima sumbangan ihsan sempena bulan Ramadan.

Timbalan Menteri Utiliti dan Telekomunikasi Sarawak, Datuk Dr. Abdul Rahman Junaidi berkata, beliau berharap sumbangan tersebut dapat memenuhi sedikit keperluan para penerima.

“Diingatkan juga agar sentiasa mematuhi Prosedur Operasi Standard (SOP) yang telah ditetapkan oleh pihak berkuasa serta terus menjaga diri bagi menjamin tahap kesihatan yang baik,” katanya ketika menyempurnakan Majlis Sumbangan Ihsan Ramadan DUN Pantai Damai di Masjid Darul Hana.

Majlis tersebut telah dianjurkan oleh Pergerakan Wanita Parti Pesaka Bumiputera Bersatu (PBB) Cawangan Pantai Damai bersama Pusat Khidmat ADUN Pantai Damai.

Turut hadir ialah penghulu-penghulu dan juga ketua-ketua kampung bagi Zon Seberang Hilir.

Oleh AZREEN KERIA

See author's posts


PCEB lancar garis panduan kebiasaan baharu

GEORGE TOWN: Biro Konvensyen dan Pameran Pulau Pinang (PCEB) telah melancarkan edisi pertama, ‘Next Normal Guidelines for Business Events Penang’ (Garis Panduan Kebiasaan Baharu untuk Perniagaan di Pulau Pinang).

Ketua Pegawai Eksekutif PCEB, Ashwin Gunasekeran berkata, garis panduan itu adalah dokumen komprehensif yang memperincikan standard baharu untuk menganjurkan acara perniagaan dalam persekitaran krisis penularan Covid-19.

“Ia dihasilkan oleh sebuah pasukan petugas dianggotai 29 rakan industri bagi memastikan setiap aspek diberikan panduan dalam menganjurkan sesuatu acara.

“Garis panduan ini membuktikan bahawa Pulau Pinang memandang serius fasa pemulihan ketika ini dan kami sudah bersedia untuk penganjuran acara,” katanya ketika berucap pada majlis pelancaran garis panduan itu di sini baru-baru ini.

Acara itu dirasmikan oleh Ketua Menteri Pulau Pinang, Chow Kon Yeow.

Sementara itu, Pengerusi Jawatankuasa Pelancongan, Kesenian, Budaya dan Warisan negeri, Yeoh Soon Hin berkata garis panduan itu berdasarkan maklum balas dan input daripada penggiat industri acara perniagaan dan pelancongan Pulau Pinang.

“Usaha ini sejajar dengan langkah kerajaan negeri untuk mengutamakan keselamatan dan kebersihan serta menyakinkan para pelancong.

“Kerajaan negeri juga telah mengeluarkan garis panduan untuk hotel, pusat beli-belah dan pusat tarikan pelancongan dengan susulan daripada amalan kebiasaan baharu ketika ini,” katanya.- Bernama

See author's posts


Larian 722 Hari Sarawak 22 Julai ini

BINTANGOR: Larian 722 Hari Sarawak 2023 akan diadakan 22 Julai 2023 sempena cuti umum bertempat di Dewan Masyarakat Bintangor.

Program tersebut akan dirasmikan oleh Ahli Dewan Undangan Negeri (ADUN) Meradong yang juga Pengerusi Parti Rakyat Bersatu Sarawak (SUPP) Cawangan Bintangor Datuk Ding Kuong Hiing.

Ia merupakan anjuran Pemuda Parti SUPP Cawangan Bintangor dengan kerjasama Saberkas Cawangan Meradong dan dibantu oleh Wanita Parti SUPP Cawangan Bintangor dan Kelab Belia Taman Bintang Bintangor.

Acara larian dibahagikan kepada empat kategori iaitu Lelaki 18 Terbuka, Lelaki 18 Tahun ke bawah, Perempuan 18 Terbuka dan Perempuan 18 Tahun ke bawah.

Yuran penyertaan kategori terbuka adalah sebanyak RM30, manakala bagi belia di bawah umur 18 tahun adalah RM10.

Semua peserta akan mendapat baju t-shirt larian 722 Hari Sarawak 2023 dan kepada setiap peserta yang berjaya menamatkan larian akan memperoleh pingat.

Untuk setiap kategori, johan bakal membawa pulang wang tunai berjumlah RM300, naib johan (RM200), tempat ketiga (RM100) dan tempat kelima hingga ke-10 (RM50).

Tarikh tutup penyertaan adalah pada 5 Julai ini dan 19 Julai ini merupakan hari yang ditetapkan untuk peserta mengambil baju penyertaan bertempat di Pusat Khidmat Dewan Undangan Negeri (DUN) Meradong.

Mesyuarat pelaksanaan berkenaan program telah dijalankan di Pusat Khidmat DUN Meradong yang dipengerusikan oleh Ding, semalam.

Oleh EARL ANEK

See author's posts


PRK Slim: BN menang besar

TANJUNG MALIM: Barisan Nasional (BN) berjaya mengekalkan kerusi Dewan Undangan Negeri (DUN) Slim dengan kemenangan besar pada Pilihan Raya Kecil (PRK) DUN itu semalam, dengan majoriti 10,945 undi.

Calonnya, Timbalan Ketua UMNO Bahagian Tanjung Malim, Mohd. Zaidi Aziz, 43, menang selepas memperoleh 13,060 undi, manakala pencabarnya dua calon Bebas iaitu peguam, Amir Khusyairi Mohamad Tanusi, 38, meraih 2,115 undi dan bekas guru S. Santharasekaran, 44, memperoleh 276 undi.

Keputusan itu diumumkan Pegawai Pengurus Pilihan Raya, Shamsul Ridzuan Idris di pusat penjumlahan undi di Dewan Sri Tanjung, Majlis Daerah Tanjung Malim di sini.

Shamsul Ridzuan berkata sebanyak 68.40 peratus pengundi keluar mengundi pada PRK itu dengan 327 kertas undi ditolak.

Keputusan malam tadi menyaksikan Santharasekaran hilang deposit kerana gagal memperoleh lebih daripada 1/8 jumlah undi yang diterima oleh calon-calon bertanding.

Daftar pemilih Dewan Undangan Negeri (DUN) Slim melibatkan 22,749 pemilih biasa, 267 pengundi awal serta 78 orang mengundi secara pos.

Sepanjang proses pengundian dari 8.00 pagi hingga 5.30 petang, pematuhan garis panduan pencegahan Covid-19 dilaksanakan Suruhanjaya Pilihan Raya (SPR) seperti penjarakan fizikal, amalan pemakaian pelitup muka, penggunaan pensanitasi tangan dan saringan suhu badan.

Kerusi DUN Slim kosong berikutan kematian Ahli Dewan Undangan Negeri (ADUN) Slim selama empat penggal, Datuk Mohd. Khusairi Abdul Talib dari BN yang meninggal dunia akibat serangan sakit jantung pada 15 Julai.

Pada Pilihan Raya Umum ke-14 (PRU14), Mohd. Khusairi menang dengan majoriti 2,183 undi menewaskan calon Bersatu yang bertanding atas tiket PKR, Mohd Amran Ibrahim dan calon PAS, Muhammad Zulfadli Zainal.

PRK DUN Slim merupakan PRK ke-12 selepas PRU14 dan PRK kedua dijalankan mengikut prosedur operasi standard (SOP) pencegahan Covid-19, selepas PRK DUN Chini pada 4 Julai lepas. -Bernama

See author's posts


MANIK SARAWAK KE PASARAN GLOBAL

LAWAS: Perusahaan manik tempatan di Lawas akan dibantu oleh Kementerian Pembangunan Luar Bandar (KPLB) Malaysia untuk menembusi pasaran global.

Menurut Menteri KPLB Datuk Dr. Abdul Latif Ahmad, pihaknya akan membantu melalui agensi berkaitan di bawah KPLB dalam aspek meningkatkan kemahiran, keperluan kilang dan pemasaran.

Beliau yang melakukan lawatan kerja ke pusat pembuatan manik di Long Tuma Lawas Damit semalam amat berpuas hati dengan mutu kerja tangan yang dihasilkan pusat ini.

Malahan beliau juga dimaklumkan pasaran manik Long Tuma yang menggunakan produk tanah liat tempatan telah mendapat sambutan daripada pembeli di semenanjung hingga ke negara Korea Selatan.

Sehubungan itu beliau meluluskan peruntukan RM200,000 untuk menambah ruang pusat perusahaan manik yang diusahakan Puan Litad Mulok.

Turut hadir, Timbalan Ketua Menteri Datuk Amar Haji Awang Tengah Ali Hassan, Timbalan Menteri KPLB Dato Henry Sum Agong, Menteri Muda Pemodenan Pertanian, Tanah Adat dan Pembangunan Wilayah Datuk Dr Abdul Rahman Ismail, Timbalan Ketua Setiausaha KPLB, Datuk Che Murad Sayang bin Ramjan, Residen Bahagian Limbang Ir Ahmad Denney Ahmad Fauzi dan pengarah-pengarah agensi dibawah KPLB.

“Selama ini kita menggunakan tasbih yang diimport daripada negara China dan kini kita mahu agar pengusaha pusat manik Lawas mengeluarkan tasbih produk Lawas ke pasaran negara.

“Melalui hasil kerja yang halus dan bermutu ini, kita yakin perusahaan manik ini mampu menembusi pasaran global,” tambahnya.

Selain itu, salah seorang pengusaha seni kraft tanah liat daripada pusat manik ini juga akan dibimbing oleh KPLB agar mampu berada setaraf dengan pengiat seni kraft tanah liat dunia.

Dr. Abdul Latif turut menjelaskan pihaknya akan terus membantu pengusaha berbagai produk di luar bandar untuk berjaya dalam bidang usahawan desa.

Ini penting kerana bakat dan kemahiran yang ada harus digilap untuk mampu meningkatkan taraf ekonomi keluarga berkenaan di kawasan luar bandar.

Oleh ADENG EDRUS

See author's posts


807,603 hektar tanah diwarta Rizab Komunal Bumiputera

SIMANGGANG: Sebanyak 807,603 hektar Tanah Hak Adat Bumiputera (NCR) sudah diwartakan sebagai Rizab Komunal Bumiputera (Pertanian).

Timbalan Premier Sarawak, Datuk Amar Awang Tengah Ali Hasan berkata, ia dilakukan di bawah Seksyen 6 Kanun Tanah Negeri (KTN).

“Angka ini jelas menunjukkan bahawa pelaksanaan Program Inisiatif Baharu Penyukatan Tanah NCR menunjukkan perkembangan amat memberangsangkan sejak dilaksana 12 tahun lalu,” katanya.

Beliau berkata demikian pada majlis penyerahan surat hak milik tanah Seksyen 18 KTN bagi Kawasan Dewan Undangan Negeri (DUN) Bukit Begunan dekat sini, hari ini.

Teks ucapannya dibacakan oleh Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh.

Awang Tengah berkata, keseluruhannya 600,000 hektar daripada 1.6 juta hektar tanah NCR di negeri ini masih belum menjalani proses sukatan di bawah Seksyen 6 KTN.

Katanya, sejak Program Inisiatif Baharu Penyukatan Tanah NCR diperkenal pada 2010, sejumlah 1,054,521 hektar sudah pun berjaya disukat menjelang 30 September tahun ini.

Selain itu, katanya, 57,582 lot tanah NCR yang melibatkan keluasan 72,582 hektar berjaya selesai diukur di bawah Seksyen 18 KTN, juga menjelang 30 September lalu.

Daripada jumlah itu, 23,631 surat hak milik sudah didaftar dengan keluasan surat hakmilik yang didaftar di bawah seksyen tersebut adalah 35,999 hektar.

“Perkembangan ini juga jelas membuktikan komitmen kerajaan Sarawak dalam mengiktiraf tanah NCR milik rakyat dengan peruntukan tambahan RM40 juta diluluskan pada 2019 bagi meneruskan usaha ini.

“Justeru saya berharap agar rakyat dapat membangunkan tanah NCR masing-masing supaya ia dapat memberi manfaat kepada keluarga dan bukannya bertindak menjualnya kepada orang lain,” katanya.

Hadir sama Timbalan Menteri Pendidikan, Inovasi dan Pembangunan Bakat, Datuk Francis Harden Hollis, Ahli Dewan Undangan Negeri (ADUN) Bukit Begunan, Datuk Mong Dagang dan ADUN Lingga Dayang Noorazah Awang Sohor.

Turut hadir Timbalan Residen Sri Aman Elvis Didit, Timbalan Pengarah (Pengurusan) Jabatan Tanah dan Survei (JTS) Sarawak Awang Zamhari Awang Mahmood dan Penguasa JTS Bahagian Sri Aman Michaelson Nyisin.

Sejumlah 448 pemilik berdaftar dari Batu Besai/Panggau, Sunga/Bakong/Sungai Lekok, Lingga dan Kampung Baur, Tanjung Bijat, Lingga menerima surat hak milik tanah di bawah Seksyen 18 KTN.

See author's posts


F1 lapor lonjakan jangkitan Covid-19

FORMULA Satu (F1) mengesahkan pada Jumaat bahawa ia telah mencatat lonjakan  Jangkitan Covid-19 terbesar dalam sukan ini tahun ini ketika ia bersedia untuk Grand Prix Rusia, perlumbaan ke-10 musim ini.

Sukan itu menyatakan telah memperoleh keputusan ujian Covid-19 positif tertinggi, beberapa jam sebelum menyambut sebilangan besar penonton ke perlumbaan untuk pertama kalinya tahun ini.

Organisasi F1 dan badan berkuasa sukan itu, International Motoring Federation (FIA) mengatakan bahawa mereka telah memperolehi tujuh kes Covid-19 daripada 3,256 ujian antara 18 September dan 24 September.

Ujian dilakukan setiap lima hari terhadap kakitangan pasukan, pemandu dan semua kakitangan media.

Acara hujung minggu ini adalah acara sukan antarabangsa utama pertama era Covid-19 yang mempunyai penonton yang ramai setelah penganjur Rusia mengaku telah menjual 30,000 tiket untuk perlumbaan Ahad.

Tujuh daripada sepuluh pasukan berpusat di Britain di mana jumlah kes jangkitan yang dilaporkan meningkat dengan pesat dalam beberapa minggu terakhir.

Terdapat 44,000 ujian yang dilakukan dalam sembilan perlumbaan pembukaan yang dilakukan dalam tiga peringkat di bawah protokol ketat memberikan sembilan keputusan positif dan tidak lebih dari dua dalam satu minggu.

Amalan mengendalikan pergerakan kelompok-kelompok terlibat di bawah bawah garis panduan ketat menjadi ujian terbesar musim ini pada hujung minggu ini.

Rusia mengesahkan 7,212 kes baharu Covid-19 pada Jumaat menjadikan jumlah keseluruhan 1,136,048 menurut The Moscow Times. AFP

See author's posts


KEBOLEHCAPAIAN INTERNET PENTING

KUCHING: Sarawak menyasarkan lebih 90 peratus kawasan di negeri ini disediakan dengan jaringan internet berkelajuan tinggi menjelang tahun 2022.

Ketua Menteri Datuk Patinggi Abnag Johari Tun Openg berkata, kebolehcapaian internet sangat penting untuk mendapatkan maklumat data seperti perancangan bandar, kegunaan tanah dan kualiti tanah yang sangat diperlukan dalam melaksanakan kegiatan ekonomi di atas tanah tersebut.

Katanya, kegiatan pertanian dan pembangunan hal tanah adalah dua aktiviti yang sering berlawanan dalam sudut penggunaan tanah.

“Dalam keadaan ini, kita hendaklah mendapatkan maklumat yang cepat dan tepat. Oleh itu, kerajaan Sarawak sekarang sedang menaik taraf penyambungan dan pendekatan kita adalah melalui pendekatan saluran iaitu ‘Sarawak Menghubungkan Bandar, luar bandar dan seluruh negara.

“Ini adalah satu pendekatan yang telah saya arahkan untuk dilaksanakan oleh beberapa agensi di bawah kelolaan Lembaga Multimedia Sarawak (SMA), Perbadanan Ekonomi Digital Sarawak (SDEC), Suruhanjaya Komunikasi Multimedia Malaysia (MCMC)  dan Sistem Maklumat Sarawak Syarikat Sdn. Bhd. (SAINS)

“Mereka hendaklah berkolaborasi dan kita akan meningkatkan kelajuan internet dan juga akses kepada seluruh kawasan sama ada di bandar dan luar bandar di mana sasaran kita adalah pada tahun 2022.

“Setidak-tidaknya kita dapat meliputi kawasan lebih kurang 90 peratus yang dijaringkan dengan internet yang berkuasa tinggi,” katanya.

Beliau berkata demikian ketika berucap pada Hari Inovasi dan Integriti Jabatan Tanah Dan Survei (HIITS) 2021 di Dewan Santapan, Dewan Undangan Negeri (DUN), semalam.

Sementara itu, Pengarah Jabatan Tanah dan Survei Abdullah Julaihi berkata, kerja-kerja pengukuran tanah NCR terus digagahi walaupun berdepan cabaran pandemik Covid-19.

“Secara kumulatif sehingga 31 Ogos 2021 seluas 999,853 hektar telah siap diukur perimeter di mana 776,226 hektar telah pun diwartakan di bawah Seksyen 6 Kanun Tanah Negeri.

“Pada masa yang sama seluas 55,970 hektar telah pun siap diukur individu. Usaha ini adalah usaha berterusan sebagai amanah yang perlu dipenuhi disamping tugas-tugas lain melibatkan penyediaan Skim Pembesaran Kampung, Skim Penempatan Semula dan amanah sebagai pemudahcara kepada jabatan-jabatan klien yang lain, untuk menyediakan tanah untuk pembangunan seperti infrastruktur asas, jalan raya, jambatan, jaringan menara telekomunikasi dan lain-lain,” katanya.

Katanya lagi, di dalam banyak kejayaan yang telah kita capai kita sedar banyak juga yang perlu kita tambah baik dan belajar, kerana kita selalu percaya ruangan besar di dunia adalah ruang untuk penambahbaikan.

“Sebab itulah Kumpulan Inovatif dan Kreatif  (KIK) ini dijadikan medan untuk kita menerima kritikan-kritikan bernas, saling penanda aras kepada amalan terbaik.

“Nasihat dan panduan daripada Ketua Menteri dan Timbalan Ketua Menteri Datuk Amar Awang Tengah Ali Hasan sentiasa kita harapkan di dalam kembara mencapai kesempurnaan,” katanya lagi.

Pada majlis tersebut, Abang Johari turut melancarkan Komplikasi Piktorial Sedekad Menggagahi Pengukuran NCR Inisiatif Baharu (2010-2020).

Turut hari ialah Timbalan Ketua Menteri  merangkap Menteri Pembangunan Bandar dan Sumber Asli Ke-II dan Menteri Perdagangan Antarabangsa dan Industri, Terminal Perindustrian dan Pembangunan Usahawan Datuk Amar Awang Tengah Ali Hasan, Setiausaha Kerajaan Sarawak Datuk Amar Jaul Samion dan Menteri di Jabatan Ketua Menteri (Integriti dan Ombudsman) Datuk Talib Zulpilip.

Oleh JEAKQLEYN YACHO

See author's posts


Sarawak kekurangan 2,170 guru

SERIAN: Kerajaan negeri akan berbincang dengan Kementerian Pendidikan Malaysia untuk melantik graduan lepasan ijazah yang menganggur menjadi guru sandaran.

Menteri Pendidikan, Sains dan Penyelidikan Teknologi, Dato’ Sri Michael Manyin Jawong berkata, ia bagi memenuhi kekurangan 2, 170 guru di Sarawak.

“Apa yang dialami oleh kita sekarang adalah kekurangan guru dalam subjek bahasa Inggeris, matematik dan sains,” katanya ketika ditemui pemberita selepas majlis penyampaian Bantuan Pakaian Seragam Yayasan Sarawak 2020 di SMK Tebakang, Serian, semalam.

Untuk tahun ini, seramai 1, 800 pelajar di kawasan Serian akan menerima bantuan itu, masing-masing akan mendapat baucar sebanyak RM200.

Mengulas lanjut, beliau memberitahu sekiranya lepasan graduan tersebut menunjukkan hasil terbaik ketika memegang jawatan guru sandaran, maka mereka boleh memohon untuk mengambil jurusan dalam diploma pendidikan selepas tujuh bulan mengajar.

“Untuk itu, kita mahu memohon keizinan daripada Menteri Pendidikan Malaysia terlebih dahulu.

“Jika berjaya, maka jumlah kekurangan guru di negeri ini dapat dipenuhi oleh graduan lepasan ijazah,” ujarnya.

Jelasnya, pada masa ini sebanyak 30 peratus guru sekolah rendah mengajar bahasa Inggeris yang bukan dari bidang pengkhususan mereka manakala 55 peratus untuk subjek matematik dan sains.

“Mereka tidak dilatih untuk mengajar ketiga-tiga subjek berkenaan tetapi mereka terpaksa mengajar ekoran kekurangan guru di Sarawak,” tegasnya.

Oleh Nur Ain Otsman

See author's posts


Tidak boleh tangguh PRN

KOTA SAMARAHAN: Pilihan Raya Negeri (PRN) Sarawak Ke-12 tetap akan diadakan sebelum tamat penggal pada Jun tahun depan.

Ahli Parlimen Santubong, Dato’ Sri Wan Junaidi Tuanku Jaafar berkata, Ketua Menteri Datuk Patinggi Abang Johari Tun Openg mengambil langkah berhati-hati dalam memilih masa yang sesuai untuk mengadakan PRN.

“Sekiranya tidak diadakan PRN selepas tamat penggal nanti, Kabinet Negeri akan terbubar dengan sendirinya dan PRN tetap akan diadakan sesuai dengan Perlembagaan Persekutuan 1963.

“Maka dengan itu PRN memang tidak boleh ditangguh lagi,” katanya ketika ditemui media di UiTM Kota Samarahan,semalam.

Wan Junaidi mengegaskan, Ketua Menteri mempunyai bidang kuasa untuk menasihati Tuan Yang Terutama Yang di-pertua Negeri Sarawak berkenaan tarikh pembubaran Kerajaan Negeri.

“Ketua Menteri hanya mampu menasihat (tarikh yang sesuai), selebihnya tergantung dengan budi bicara TYT membuat keputusan,” jelasnya lagi.

Mengulas mengenai kesan penularan Covid-19 terhadap penangguhan PRN, beliau dengan lantang berkata PRN tetap dapat diadakan melainkan sekiranya diisyhtiharkan darurat.

Menurutnya lagi, kes penularan wabak Covid-19 di Sarawak belum memungkinkan Kerajaan Persekutuan bagi mengisytiharkan darurat ketika ini.

“Semuanya dalam keadaan terkawal dan boleh dikawal menjelang PRN nanti dengan pematuhan Prosedur Operasi Standard (SOP) yang ketat daripada semua pihak,” ujarnya lagi.

Beliau menambah, sejurus selepas pembubaran Kerajaan Negeri dibuat, segala arahan dan keputusan mengenai SOP adalah tertakluk kepada Suruhanjaya Pilihan Raya (SPR).

“Sekiranya SPR mengarahkan untuk tidak perlu mengadakan kempen, maka kita Gabungan Parti Sarawak (GPS) tidak akan berkempen.

“Kita akan patuh segala arahan dan SOP yang dikeluarkan SPR, kerana keselamatan rakyat adalah lebih penting,” tegasnya lagi.

Oleh Akmal Adib Yusup

See author's posts


Buka sempadan,kerjasama R&D vaksin agenda lawatan PM

DUTA Besar Malaysia ke Thailand Datuk Jojie Samuel berucap pada sidang media sempena lawatan rasmi Perdana Menteri Datuk Seri Ismail Sabri Yaakob ke Bangkok, Thailand semalam. • Foto BERNAMA

BANGKOK: Cadangan pembukaan semula sempadan udara, darat dan laut, pengiktirafan sijil vaksinasi dan kerjasama penyelidikan dan pembangunan (R&D) vaksin adalah antara agenda yang dijadual dibincangkan semasa lawatan rasmi Perdana Menteri Datuk Seri Ismail Sabri Yaakob ke Bangkok, mulai Khamis.

Duta Malaysia ke Thailand Datuk Jojie Samuel berkata, lawatan julung kali Ismail Sabri ke Bangkok atas jemputan Perdana Menteri Thailand Prayuth Chan o-cha itu juga akan membincangkan projek-projek insfrastruktur di sempadan serta hubungan dan kerjasama eknonomi Thailand dan Malaysia.

Beliau berkata, pembukaan semula sempadan menerusi udara, darat dan laut untuk merancakkan semula aktiviti eknomi dan pergerakan rakyat di kedua-dua negara.

“Kedua-dua pihak akan mengadakan perbincangan lebih lanjut bagi memperhalusi skim Laluan Perjalanan Lengkap Vaksin (VTL) udara dan skim ‘Test & Go’.

“Setakat ini, pihak kerajaan Thailand telah memberi tempoh masa untuk pembukaan semula sempadan namun ia bergantung kepada perbincangan lanjut dengan pihak Malaysia.

“Majlis Pemulihan Negara (MPN) sebelum ini mencadangkan pembukaan sempadan (pada Mac 1) namun ia bergantung kepada kerajaan Malaysia untuk menentukan bila. Kita jangkakan tidak lama lagi…Perdana Menteri (Ismail Sabri) akan memberi makluman khusus,” katanya pada sidang media bersama media Malaysia di sini semalam.

Thailand memperkenalkan program ‘Test & Go’ tanpa kuarantin kepada pengembara namun pengembara perlu lulus dua ujian RT-PCR Covid-19 pada hari pertama ketibaan dan pada hari kelima.

Selain itu, Jojie berkata Thailand dan Malaysia akan mengadakan perbincangan lanjut untuk mewujudkan mekanisme pengiktirafan timbal balas sijil vaksinasi.

“Kedua-dua pihak menyedari kepentingan pengiktirafan sijil vaksinasi secara digital antara Malaysia dan Thailand. Kementerian Sains, Inovasi dan Teknologi (MOSTI) dan Thailand Digital Government Agency (DGA) telah mengemukakan butiran teknikal dan kedua-dua agensi akan mengadakan perbincangan lanjut,” katanya.

Jojie berkata Thailand juga berhasrat untuk mewujudkan kerjasama penyelidikan dan pembangunan vaksin bersama Malaysia.

“Lawatan rasmi ini memberi peluang yang baik kepada Perdana Menteri untuk berbincang dengan rakan sejawatnya bagi meneroka dengan sepenuhnya jalinan kerjasama ekonomi dua hala antara kedua-dua negara, terutamanya aktiviti ekonomi di sempadan yang merangkumi 70 peratus daripada jumlah perdagangan dua hala Malaysia dan Thailand,” katanya.

Lawatan rasmi Ismail Sabri selama tiga hari bermula Khamis ini adalah sebahagian lawatan pengenalan ke negara-negara Asia Tenggara sejak beliau dilantik sebagai Perdana Menteri pada Ogos 2021. Malaysia dan Thailand telah menjalin hubungan diplomatik selama 65 tahun sejak Malaysia mencapai kemerdekaan pada 1957.

Pada lawatan ini, Ismail Sabri diiringi Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali serta Timbalan Menteri Wilayah Persekutuan Datuk Seri Jalaluddin Alias.

Beliau dijadual tiba di Bangkok pada 8.30 malam (waktu tempatan) pada Khamis di Lapangan Terbang Tentera Udara Diraja Thailand dari Phnom Penh, Kemboja dan akan disambut Timbalan Perdana Menteri dan Menteri Luar Negeri Thailand Don Pramudwinai yang mewakili kerajaan Thailand.

Ismail Sabri dan delegasi akan mematuhi protokol kesihatan yang ditetapkan oleh kerajaan Thailand sepanjang lawatan rasmi ini dan program rasmi akan bermula Jumaat.

Beliau dijadual menghadiri Majlis Perjumpaan Bersama Keluarga Malaysia di Thailand bersama kira-kira 100 rakyat Malaysia di Thailand.

Ismail Sabri juga dijadual menyaksikan majlis pemeteraian tiga memorandum persefahaman kerjasama perniagaan antara Pharmaniaga Research Centre Sdn Bhd dan Bio-Innova Co Ltd, Pharmaniaga LIfeScience Sdn Bhd dan BioNet-Asia, dan License Manufacturer Agreement di antara COVID Medicare Support Ins (CMSI) dan Acquest Healthcare Stem Cell Research & Development Co. Ltd.

Perdana Menteri juga akan menghadiri majlis jamuan teh bersama ahli Dewan Perniagaan Malaysia-Thailand (MTCC) bagi perkongsian pengalaman dan perbincangan mengenai isu-isu perniagaan di Thailand.

Selepas itu, beliau akan menghadiri upacara sambutan rasmi di Rumah Kerajaan dan diikuti mesyuarat terhad antara kedua-dua Perdana Menteri dan diikuti sidang akhbar bersama.

Selepas itu, Ismail Sabri akan menghadiri majlis makan malam rasmi yang dihoskan Prayuth di Rumah Kerajaan.

Sidang media bersama media Malaysia akan diadakan berhubung hasil lawatan rasmi pada Sabtu sebelum beliau berlepas pulang ke Malaysia.

Perdagangan dua hala antara Malaysia dan Thailand mencatatkan peningkatan positif sebanyak 23 peratus dengan jumlah perdagangan bernilai RM97.97 bilion berbanding RM79.63 bilion bagi 2020. Daripada jumlah itu, eksport Malaysia ke Thailand berjumlah RM52.39 bilion manakala import Malaysia dari Thailand berjumlah RM45.5 bilion.

Thailand kekal sebagai rakan dagang keenam terbesar bagi Malaysia di dunia dan kedua terbesar di dalam ASEAN. Malaysia kekal sebagai rakan dagang keempat terbesar bagi Thailand di dunia. – Bernama

See author's posts


AIFFA 2023: 120 penyertaan diterima bersaing untuk anugerah terbaik

KUCHING: Bumi Kenyalang sekali lagi terpilih sebagai lokasi perhimpunan pembikin filem terkenal 10 negara Asean bagi meraih Anugerah dan Festival Filem Antarabangsa Asean (AIFFA) Edisi keenam yang  dijadual berlangsung pada 2 hingga 4 Ogos ini.

Setakat ini, sebanyak 120 penyertaan telahpun diterima untuk bersaing bagi anugerah terbaik.

Timbalan Menteri Pelancongan, Industri Kreatif dan Seni Persembahan Datuk Sebastian Ting hari ini berkata, sambutan daripada pembikin filem dari 10 negara Asean amat menggalakkan dan menjangkakan lebih banyak penyertaan menyusul.

Beliau berkata penyertaan itu akan disenarai pendekkan kepada antara 30 dan 40 oleh sepasukan juri antarabangsa diketuai pembuat filem dan penerbit Malaysia U-Wei Shaari selepas tiga peringkat penghakiman.

“Mereka akan menonton saringan penyertaan dan kemudian memutuskan penyertaan mana yang akan masuk ke pusingan akhir sebelum pencalonan dimuktamadkan,” kata Ting kepada pemberita selepas mempengerusikan mesyuarat pertama jawatankuasa penganjur AIFFA di sini, hari ini.

Menurutnya, penyertaan yang dicalonkan adalah untuk filem terbitan dan tayangan pada 2020 hingga 2022, termasuk 20 filem dari Malaysia.

Katanya lagi, Anwar: The Untold Story sebuah filem merujuk kepada biografi Perdana Menteri Datuk Seri Anwar Ibrahim ketika menjadi Menteri Kewangan dari 1991 sehingga dipecat pada 1998, bukanlah antara penyertaan yang diterima jawatankuasa penganjur kerana ia hanya ditayangkan tahun ini

“Kebanyakan penyertaan adalah dari Filipina dan Indonesia.

“Penyertaan dalam pelbagai bahasa tetapi perlu mempunyai sarikata bahasa Inggeris untuk dihakimi juri.

“Tayangan filem yang disenarai pendek akan diadakan di Auditorium Mahkamah Lama, sambil menambah bahawa terdapat juga gerai pameran AIFFA 2023 daripada PKS, FINAS dan persatuan dan rakan kongsi filem lain di tempat yang sama,” jelasnya.

Katanya, anugerah itu termasuk Pelakon Lelaki Terbaik, Pelakon Wanita Terbaik, Pengarah Terbaik, Pelakon Pembantu Wanita Terbaik, Pelakon Pembantu Wanita Terbaik, Pengarah Fotografi Terbaik, Penyuntingan Filem Terbaik, Aksi Gambar Terbaik, Komedi Gambar Terbaik dan Lakon Layar Terbaik.

Beliau berkata anugerah itu juga akan diberikan untuk Inspirasi Asia, Pencapaian Hidup, Semangat Asean dan Juri Khas.

Ting berkata nama-nama pemenang pelbagai anugerah akan diumumkan dan disampaikan pada malam Gala AIFFA 2023, 4 Ogos ini.

Selain U-Wei, juri lain termasuk Ihsan Nurullah Kabil dari Turki, Viva Westi dari Indonesia, Pham Thi Hong Anh dari Vietnam dan Effendi Mazlan dari Malaysia.

“Bagi peminat, inilah peluang untuk bertemu dengan pelakon dan kru filem Asean. Jadi bolehlah datang untuk menonton tayangan di Auditorium Mahkamah Lama kelak.

“Bengkel khas selama satu setengah hari mengenai filem dokumentari dan tayangan juga akan berlangsung di tempat yang sama,” katanya.

Jelasnya lagi, program khas itu secara tidak langsung memberi peluang kepada penduduk tempatan untuk mengetahui lebih lanjut mengenai penerbitan dokumentari.

Kali terakhir AIFFA diadakan pada 2019 dengan menyaksikan edisi keempat penganjurannya menampilkan bintang aksi hollywood Steven Seagal sebagai artis jemputan bersama selebriti tempatan lain seperti Datuk Sheila Majid dan bekas pengacara Asia’s Got Talent, Marc Nelson dan Rovilson Fernandez.

Oleh Mohd Neenatul Aizal

See author's posts


Tuai rumah harus punya kelayakan akademik

TATAU: Tuai Rumah yang dipilih untuk memimpin sesebuah rumah panjang bukan sahaja harus mempunyai kredibiliti yang tinggi tetapi sekurang-kurangnya memiliki kelayakan akademik yang secukupnya.

Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai berkata, sudah tiba masanya untuk penduduk rumah panjang memikirkan ke arah tersebut supaya pemimpin mereka mampu mendepani perubahan zaman yang kian mencabar khususnya dalam dunia teknologi masa kini.

“Lantikan tuai rumah yang baharu harus mempunyai kelayakan akademik sekurang kurangnya tamat Tingkatan 3 dan harus tahu membaca dan menulis,” katanya.

Beliau berkata demikian ketika berucap pada Majlis Pemimpin Bersama Rakyat di Rh Nanang, Sungai Senunok, Kakus, Tatau.

Menurutnya, tugas sebagai seorang Ketua Kaum bukanlah mudah seperti mana disangkakan memandangkan mereka perlu seiring dengan perkembangan semasa.

“Setiausaha JKKK harus tahu menggunakan komputer, ini kerana setiap minit mesyuarat harus dihantar ke Pejabat Daerah sekurang kurangnya 6 kali setahun”

“Kerajaan negeri juga telah meluluskan untuk membayar elaun setiausaha JKKK sebanyak RM300 sebulan,” katanya.

Dalam pada itu beliau memaklumkan bahawa Tuai Rumah atau Ketua Kaum adalah jambatan antara kerajaan dengan penduduk.

“Mereka harus bekerjasama dengan wakil rakyat dan kerajaan yang memerintah untuk memastikan pembangunan terus dilaksanakan,” katanya.

Oleh Ellie Edward

See author's posts


Tindakan Bahrain,UAE dibantah

Baitulmaqdis: Ratusan penduduk Palestin mengadakan bantahan susulan langkah Bahrain dan Emiriah Arab Bersatu (UAE) yang menandatangani perjanjian bagi memulihkan hubungan dengan Israel.

Mereka memegang bendera Palestin dan memakai pelitup muka berwarna biru pada demonstrasi di Nablus dan Hebron di Tebing Barat dan Semenanjung Gaza.

Ratusan lain mengadakan acara sama di Ramallah yang menjadi ibu pejabat kepada Pihak Berkuasa Palestin.

Mereka memegang kain rentang memaparkan tulisan ‘Treason’ (Belot), “No to normalisation with the (Israeli) occupier’ (Tidak kepada memulihkan hubungan dengan penjajah Israel) dan

‘The agreements of shame’ (Perjanjian Memalukan).

Keputusan oleh UAE dan Bahrain melanggar persetujuan selama beberapa dekad antara negara Arab untuk tidak mengadakan sebarang hubungan dengan rejim Israel.

Di Gaza, penunjuk perasaan memijak dan membakar plakad gambar Perdana Menteri Israel Benjamin Netanyahu, Raja Bahrain Hamad Isa Al-Khalifa dan pemerintah UAE, Sheikh Mohamed Zayed Al-Nahyan.

“Kami katakan kepada Bahrain dan UAE bahawa perjanjian ini adalah pengkhianatan kepada rakyat Palestin dan negara Arab,” kata Ahmad al-Medalal, pegawai Jihad Islam Palestin pada Isnin.

Sementara itu, Presiden Palestin Mahmud Abbas dalam kenyataannya berkata, perdamaian hanya akan dicapai di Timur Tengah, jika Israel mengundurkan diri daripada wilayah jajahannya.

“Keamanan, keselamatan dan kestabilan tidak akan dicapai di wilayah ini sehingga penjajahan Israel berakhir,” katanya.

Sebelum ini, Israel sudah menandatangani perjanjian damai dengan dua negara Arab, Mesir dan Jordan, masing-masing pada 1979 dan 1994.-AFP

See author's posts


Anwar tiba di Brunei untuk lawatan rasmi dua hari

BANDAR SERI BEGAWAN: Perdana Menteri Datuk Seri Anwar Ibrahim tiba di sini untuk lawatan rasmi dua hari ke Brunei.

Lawatan rasmi ke luar negeri kedua Anwar sejak memegang jawatan perdana menteri itu diiringi isterinya Datuk Seri Dr Wan Azizah Wan Ismail.

Penerbangan khas membawa perdana menteri dan isteri, tiba di Lapangan Terbang Antarabangsa Brunei pada 3.13 petang.

Ketibaan Anwar dan Dr Wan Azizah disambut Putera Mahkota Brunei Pengiran Muda Mahkota Al-Muhtadee Billah.

Anwar diberikan sambutan rasmi di lapangan terbang itu. Lagu kebangsaan Malaysia, ‘Negaraku’ dimainkan diikuti lagu kebangsaan Brunei Darussalam, ‘Allah Peliharakan Sultan’.

Perdana Menteri kemudiannya memeriksa perbarisan kawalan kehormatan yang terdiri daripada anggota Angkatan Bersenjata Diraja Brunei.

Turut hadir di lapangan terbang ialah Menteri Luar Datuk Seri Dr Zambry Abdul Kadir, Ketua Setiausaha Kementerian Luar Datuk Seri Amran Mohamed Zin dan Pesuruhjaya Tinggi Malaysia ke Brunei Datuk Raja Reza Raja Zaib Shah.

Esok, perdana menteri dijadualkan menghadap Sultan Brunei Sultan Hassanal Bolkiah di Istana Nurul Iman, dan kedua-dua pemimpin kemudiannya akan mengadakan pertemuan empat mata.

Kedua-dua pemimpin dijangka akan mengambil peluang untuk menilai kemajuan kerjasama yang sedang berjalan, di samping mengukuhkan lagi hubungan dan kerjasama yang akan memberi manfaat kepada kedua-dua negara.

Perdana menteri dan Sultan Brunei juga akan menyaksikan majlis menandatangani Memorandum Persefahaman (MoU) antara Lembaga Pembangunan Pelaburan Malaysia (MIDA) dan Agensi Pelaburan Brunei (BIA).

Selain itu perdana menteri akan menghadiri majlis makan malam bersama diaspora Malaysia di Brunei, malam ini. – Bernama.

See author's posts


Institusi kewangan disaran lupus faedah terakru

KUALA LUMPUR: Menteri Kewangan Tengku Datuk Seri Zafrul Abdul Aziz, semalam menyarankan agar semua institusi kewangan khususnya yang terlibat dalam moratorium untuk mempertimbang bagi melupuskan kadar faedah terakru (bagi pinjaman sewa beli) atau keuntungan (bagi pembiayaan Islam berkadar tetap) sepanjang tempoh enam bulan skim tersebut.

Sehubungan itu, beliau berkata Kementerian Kewangan sedia untuk bekerjasama
dengan Bank Negara Malaysia (BNM) dan sektor perbankan bagi memastikan
pelaksanaan saranan itu.

Kenyataan beliau itu dibuat berikutan timbulnya kekeliruan umum mengenai
kadar faedah atau keuntungan yang dikenakan berkaitan skim moratorium atau
penangguhan bayaran balik pinjaman sewa beli yang ditawarkan oleh institusi
kewangan.

“Antara punca kekeliruan ini disebabkan pelbagai sumber yang membawa
maklumat kurang tepat,” katanya menerusi catatan terbaharunya di laman
Facebook beliau, semalam.

Susulan itu, pihak BNM pada 1 Mei 2020 menerusi laman sesawangnya telah
menyiarkan kenyataan ‘Soalan Lazim (FAQs) Mengenai Pengendalian Moratorium bagi
Pinjaman Sewa Beli dan Pembiayaan Islam Berkadar Tetap’ yang telah dikemaskini.

Tengku Zafrul menjelaskan di bawah Akta Bank Negara 2009, isu mengenai
moratorium berada di bawah bidang kuasa BNM dan bank pusat itu juga telah mengadakan
sidang media untuk menjelaskan kekeliruan yang dihadapi peminjam.

“Sejak kebelakangan ini, media massa dan netizen banyak menimbulkan
persoalan mengenai isu ini. Untuk makluman, memang terdapat bank yang
menawarkan moratorium pinjaman tanpa mengenakan faedah terakru atau faedah
dikompaun atas pinjaman.

“Namun ia tidaklah merangkumi semua produk pinjaman…setiap bank pula
ambil pendekatan tersendiri dalam hal mengenakan faedah sewaktu tempoh
moratorium,” katanya.

Sehubungan itu, katanya Kementerian Kewangan telah memulakan langkah
proaktif mencari penyelesaian kemelut ini melalui perbincangan bersama BNM dan
bank-bank untuk membuat keputusan yang tepat mengikut keperluan rakyat.

Malah, tegas beliau, kerajaan sentiasa peka terhadap cetusan hati nurani
rakyat, terutamanya golongan B40 dan M40 serta mengambil berat mengenai perkara
itu.

“Dalam keadaan ekonomi yang serba mencabar disebabkan oleh wabak
Covid-19,  saya amat berharap pandangan
(mengenai saranan) ini dapat diberi pertimbangan yang sewajarnya oleh BNM dan
juga institusi-institusi kewangan dalam negara.

“Saya yakin langkah ini akan dapat memberi impak positif kepada rakyat kita,” tambahnya.- Bernama

See author's posts


Sasaran nilai eksport rumbia RM100 juta

DALAT: Rumbia, nanas dan kelapa telah dikenal pasti sebagai tanaman makanan berpotensi untuk dipasarkan ke luar negara.

“Dalam usaha untuk meningkatkan tahap pengeluaran tanaman makanan di Sarawak, Kerajaan Sarawak telah mengenal pasti beberapa tanaman makanan yang berpontensi untuk dipasarkan bahkan sehingga ke luar negara seperti kelapa, nanas dan rumbia,” ujar Timbalan Ketua Menteri Amar Douglas Uggah Embas.

Justeru katanya, Sarawak merupakan pengeluar utama tepung sagu dunia telah menyasarkan nilai eksport rumbia RM100 juta pada 2025.

“Bagi mencapai sasaran nilai eksport rumbia RM100 juta menjelang 2025, strategi pembangunan industri ini akan dilaksanakan melalui penambahbaikan infrastruktur, pemberian peralatan penuaian rumbia moden kepada pekebun kecil dan meningkatkan perkhidmatan pengembangan pertanian dan nasihat rumbia secara intensif,” ujarnya.

Menyedari bahawa Bahagian Mukah, terutama Daerah Dalat, sebagai pengeluar utama kanji rumbia Sarawak, dia menamakan Kampung Medong dan Kampung Tanam berpontensi untuk menjadi salah satu penyumbang utama di kawasan ini.

Beliau berkata demikian ketika berucap pada program ‘Agriculture Community Outreach Program (ACOP) yang telah diadakan di Stadium Perpaduan Dalat pada 27 Oktober 2020 (Selasa).

Teks ucapannya pada majlis tersebut telah dibaca oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak- kanak, Dato’ Sri Fatimah Abdullah.

Beliau juga merupakan Kementerian Pemodenan Pertanian, Tanah Adat dan Pembangunan Wilayah Sarawak Menteri, juga melihat nanas juga berpontensi untuk dibangunkan.

“Untuk penanaman nanas, sejumlah RM520,000 telah diperuntukkan kepada Dewan Undangan Negeri (DUN) Dalat untuk membangunkan tanamam tersebut khususnya di kawasan Sg Kut dan Kpg Tanam,” tambahnya lagi.

Uggah juga mendedahkan bahawa Kerajaan Sarawak telah memberi fokus kepada program pertanian moden seperti sistem fertigasi dan hidroponik yang dapat membantu dalam mengeluarkan hasil pertanian yang bermutu dan berkualiti tinggi.

“Pertanian adalah merupakan satu perusahaan yang menguntungkan dan bernilai komersial.

Selari dengan usaha sedemikian,Kerajaan Sarawak juga sedang giat berusaha bagi menarik minat golongan belia, graduan dan profesional untuk terlibat aktif dalam sektor pertanian,” kata Uggah lagi.

Justeru, ujarnya, kerajaan telah memperkenalkan penggunaan teknologi digital dan kemudahan moden seperti dron dan Internet of Things (IoT) bagi meningkatkan kecekapan serta produktiviti sektor pertanian.

Timbalan Ketua Menteri juga menyentuh tentang pentingnya pembangunan modal insan, yang menyaksikan pelbagai program dan kursus latihan untuk mengukuhkan kemahiran dan ilmu teknikal sedang dijalankan.

“Antaranya, kursus Sijil Pertanian Malaysia, kursus jangka pendek merangkumi pelbagai aspek dan program pertanian di pusat latihan pertanian dan juga di lapangan di seluruh Sarawak. Antara inisiatif lain yang diusahakan oleh Kerajaan Sarawak ialah penyediaan tapak bagi menjalankan aktiviti pertanian melalui konsep Taman Pertanian (Agro Park), Taman Kekal Pengeluaran Makanan (TKPM) dan Zon Industri Akuakultur (ZIA),” tambahnya.

See author's posts


Covid-19 dianggap penipuan

Zagreb: Beribu penunjuk perasaan berkumpul di dataran Zagreb, Croatia, semalam bagi membantah tindakan pihak berkuasa berhubung pandemik Covid-19 dan menyifatkannya sebagai membahayakan hak asasi manusia dan kebebasan.

Mereka mengangkat beberapa sepanduk tertera ‘Covid adalah penipuan, tanggalkan pelitup muka dan tutup TV’ sebagai tanda protes.

Ia diadakan sempena Festival Kebebasan dan bertujuan memberi amaran terhadap sekatan yang berkaitan dengan koronavirus yang didakwa penganjur sebagai mencabuli hak kebebasan tanpa dasar perubatan atau perundangan yang sah.

“Kami bertegas dalam menjaga hak asasi manusia, kebebasan, pengetahuan, solidariti dan saling menghormati.

“Ia mengenai sekatan sosial, pemaksaan jarak fizikal dan pengurangan hubungan fizikal,” kata kumpulan yang menganjurkan acara itu dalam satu kenyataan.

Sementara itu Menteri Kesihatan Vili Beros dalam reaksinya berhubung perkara itu berkata, dia tidak menyokong “pendekatan tidak saintifik terhadap Covid-19.”

“Semua sekatan sementara ini mempunyai satu tujuan, untuk melindungi kesihatan dan kehidupan warga Croatia. Kami berjaya dalam hal itu, ” katanya.

Negara dengan 4.2 juta penduduk itu mencatat kurang dari 100 kes dalam ketika awal pandemik dan tidak ada jangkitan baru pada pertengahan Mei.

Namun, sejak membuka sempadannya kepada pelancong musim panas, berlaku peningkatan kes baharu yang mencecah lebih dari 200 setiap hari pada akhir Ogos dengan 369 kes Khamis lalu.

Sejak pertengahan bulan Julai, Croatia mewajibkan pemakaian pelitup muka untuk pengangkutan awam serta semua perkhidmatan yang membabitkan ramai pelanggan.

Ketika ini negara itu mencatatkan hampir 12,000 jangkitan dengan 197 kematian disebabkan masalah pernafasan.-AFP

See author's posts


25 OKU terima bantuan makanan

KUCHING: Seramai 25 Orang Kurang Upaya (OKU) cacat penglihatan menerima bantuan berupa makanan asas di Kompleks Belia Sukan semalam.

Menteri Kebajikan Wanita dan Masyarakat Sarawak, Dato Sri Fatimah Abdullah hadir ke acara penyampaian Bakul Makanan Korporat kepada OKU cacat penglihatan sekali gus menyampaikan bantuan kepada para penerima.

“Kita ingin mengucapkan jutaan terima kasih kepada Raja Noor dan Datin Shental Bersama rakan rakan korporat mereka yang lain kerana sudi menyalurkan bantuan makanan kepada mereka yang memerlukan terutamanya golongan OKU.

“Kita amat menyokong usaha baik untuk membantu golongan yang terkesan akibat pandemik Covid-19 dan berharap agar bantuan ini sedikit sebanyak meringankan beban penerima,” jelasnya.

Beliau turut memberitahu golongan OKU yang bekerja mendapat bantuan sebanyak RM450 manakala bagi OKU yang tidak bekerja,  akan mendapat RM350.

Pada masa sama, persiapan untuk para Sukan Malaysia (SUKMA) tidak akan terjejas dan latihan para atlet akan berjalan seperti biasa mengikut situasi Covid-19.

Tambahnya lagi, atlet para SUKMA akan meneruskan latihan bagi menghadapi kejohanan yang akan berlangsung di Johor pada 2022.

”Latihan persiapan atlet kita mengikuti Standard Operasi Prosedur (SOP) yang telah ditetapkan, jadi tiada masalah untuk atlet untuk meneruskan menjalani latihan.”

Beliau juga menyatakan keadaan di Sarawak yang semakin baik hasil daripada kerjasama dan usaha keras pihak berwajib serta  orang awam kerana terus mematuhi SOP.

“Saya harap masyarakat di Sarawak terus menjaga disiplin dan patuhi SOP supaya kita dapat kembali ke kehidupan normal,” katanya.

Turut hadir Pengarah Jabatan Belia Dan Sukan Sarawak, Azura Sarbin, Ahli Majlis Wanita Dan Keluarga Sarawak, Raja Noor Akmar Raja Kamil Penolong, Setiausaha Unit Pembangunan OKU KWKPK, Matthew Chin dan Pengerusi Pertubuhan Orang Cacat Penglihatan Malaysia Cawangan Sarawak, Isak Ngau.

Oleh ASYRAF HALIM

See author's posts


Abang Johari terima kunjungan hormat daripada MPS

KUCHING: Ketua Menteri Sarawak, Datuk Patinggi Abang Johari Tun Openg menerima kunjungan hormat daripada Majlis Pengakap Sarawak (MPS) di Pejabat Ketua Menteri, di sini semalam.

Yang Dipertua MPS Tan Sri William Mawan Ikom telah mengetuai rombongan tersebut bersama Timbalannya, Dato Idris Buang serta ahli-ahli Majlis Pengakap Sarawak.

“Kunjungan hormat ini bertujuan untuk mendapat pandangan daripada Ketua Menteri berkenaan cadangan MPS untuk menganjurkan Jamboree Pengakap Peringkat Kebangsaan,” kata Mawan ketika ditemui media semalam.

Menerusi kunjungan tersebut, MPS turut memaklumkan kepada Ketua Menteri mengenai perancangan persatuan tersebut melalui pelbagai aktiviti yang bakal dijalankan.

See author's posts


Kampung Bengang dapat ‘durian runtuh’

LUNDU:  Penduduk Kampung Bengang, Lundu ibarat mendapat durian runtuh apabila menerima beberapa projek pembangunan infrastruktur.

Ahli Dewan Undangan Negeri (ADUN) Tanjung Datu, Datuk Amar Jamilah Anu berkata projek pembangunan yang disalurkan oleh kerajaan Sarawak melalui beliau itu bertujuan untuk memberi jaminan rakyat menikmati kehidupan yang lebih selesa.

Menurutnya penduduk setempat kini boleh mengadakan aktiviti kemasyarakatan berskala besar dan teratur dengan siapnya Dewan Kampung Bengang yang bernilai RM200,000.

“Saya juga meluluskan peruntukan berjumlah RM30,000 lagi bagi membina pentas dewan dan tandas,” katanya.

Jamilah berkata demikian ketika merasmikan Dewan baharu itu di Kampung Bengang semalam.

Jamilah mendedahkan peruntukan berkenaan akan disalurkan melalui Jawatankuasa Kemajuan danan Keselamatan Kampung (JKKK) dan pembinaannya pula akan diadakan secara gotong-royong.

Sementara itu, Jamilah turut mengumumkan kerja-kerja naik taraf jalan raya yang bernilai  RM250,000 telah siap sepenuhnya.

“Dengan adanya kemudahan jalan raya yang baik ini saya harap penduduk setempat lebih mudah bergerak,” ujarnya.

Tambah beliau, peruntukan sebanyak RM120,000 juga akan diberikan melalui lebihan peruntukan geran Projek Kecil Luar Bandar (MRP) untuk penurapan semula jalan raya dalam kampung tersebut.

Sementara itu, ujar beliau lagi, peruntukan sebanyak RM1,500 bagi setiap 61 kampung dalam kawasan Tanjung Datu telah diagihkan.

“Peruntukan ini akan digunakan bagi tujuan penyelenggaraan, kebersihan dan keceriaan dewan serta rumah-rumah ibadat secara gotong-royong,” jelasnya.

Oleh Diyana Samsuddin

See author's posts


DUA JAM DAKI BUKIT • Dapatkan liputan internet demi mengejar cita-cita jadi guru

SIBU: Demi mengejar cita-cita untuk menjadi guru, seorang remaja di Pakan bertindak nekad mendaki Bukit Kelingkang bagi mendapatkan liputan internet yang lebih baik.

Frank Steward Panting Sa, 19, mengambil masa selama dua jam mendaki bukit tersebut, bagi mendapatkan liputan internet yang lebih baik untuk menduduki sesi temu duga pendaftaran Universiti Pendidikan Sultan Idris (UPSI) dalam talian pada Isnin, lalu.

Dalam video disiarkan oleh abangnya Mario Sa yang tular di Facebook, Frank dilihat sedang duduk di atas tikar ‘bemban’ di pondok sementara yang dibina oleh bapanya Sa Ujom.

“Dia membawa bersama sejadah untuk duduk, tetapi seluarnya basah semasa temuduga akibat hujan lebat tadi.

“Kakinya digigit lintah tetapi dia tetap gigih mengikut jejak langkah orang lain yang mencapai kejayaan dalam hidup mereka,” jelasnya.

Menurut Mario, rumah panjang mereka Rumah (Rh) Suing di Teberu, Ulu Kemalih, Pakan dilengkapi dengan WiFi Sarawak Menghubungkan Bandar, Luar Bandar dan Negara (SALURAN).

“Tetapi ia tidak dapat menyokong penggunaan data besar seperti untuk temuduga dalam talian yang akan mengambil masa lama untuk diselesaikan.

“Ia boleh digunakan untuk Whatsapp dan Facebook kerana aplikasi ini memerlukan penggunaan data yang lebih kecil.

“Begitulah kesukaran liputan rangkaian di kawasan luar bandar. Kita terpaksa menanggungnya dan pada masa sama berharap pihak berkaitan membantu menyelesaikan masalah itu,” ujarnya.

Frank ketika dihubungi berkata, sesi temu duga pada Isnin lalu adalah untuk kaunseling, satu daripada dua subjek yang dimohonnya untuk belajar di UPSI.

“Ia berlangsung kira-kira 45 minit. Minggu sebelumnya, saya menghadiri temu duga serupa untuk subjek moral di tempat yang sama terletak kira-kira dua jam berjalan kaki dari rumah panjang mereka,” katanya.

Beliau berkata, temu duga berjalan lancar kecuali sambungan internet yang perlahan semasa sesi tersebut.

“Keputusannya dijangka keluar dalam masa dua minggu. Saya yakin 70 peratus akan lulus temu duga itu,” ujarnya lagi.

Oleh AKUN GIMAN

See author's posts


Korban global cecah 393,000

AMERIKA SYARIKAT: Angka  korban akibat Covid-19 terus mencatatkan peningkatan.Statistik Johns Hopkins University menunjukkan jumlah kematian akibat Covid-19 di seluruh dunia mencatatkan kenaikan 5,000 kes dalam tempoh 24 jam sehingga pagi ini.Ini menjadikan kumulatif kematian melepasi 393,000 kes.Amerika Syarikat (AS) mempunyai angka kematian tertinggi dengan 108,000 kes.

Brazil kini menyertai United Kingdom dan Itali apabila mempunyai angka korban Covid-19 melebihi 34,000. Manakala Perancis dan Sepanyol mempunyai jumlah korban lebih 20,000 dengan masing-masing mencatat 29,000 dan 27,000 kes.Negara lain masih merekodkan angka korban akibat virus itu di bawah 11,000 kes.Dalam pada itu, dunia terus menyaksikan perkembangan positif bagi kes pesakit yang telah sembuh.Hampir 3 juta juta pesakit sembuh di seluruh dunia dan dibenarkan discaj.-AFP

See author's posts


13 banduan terbunuh,dua lagi cedera

GAMBAR bertarikh 12 Mei lalu menunjukkan keadaan di luar Penjara Bellavista selepas rusuhan dalam kalangan banduan di Santo Domingo de los Tsachilas, Ecuador. Seramai 13 banduan maut, dua lagi cedera selepas pergaduhan berdarah dalam kalangan banduan di penjara yang sama. • Foto AFP

QUITO: Seramai 13 banduan terbunuh dan dua lagi cedera pada Isnin lalu dalam satu lagi pergaduhan berdarah di penjara Ecuador yang terkenal, kata pegawai penguatkuasa undang-undang.

“Malangnya, perintah pusat melaporkan 13 (banduan) maut dan dua cedera,” kata pihak berkuasa penjara negara Amerika Selatan, SNAI di Twitter.

Insiden itu berlaku di Penjara Bellavista yang sama di Bandar Santo Domingo de los Colorados, kira-kira 80 kilometer dari Quito selepas 44 banduan terbunuh dalam pergaduhan berdarah pada Mei.

Menurut SNAI, pegawai penjara, dibantu oleh tentera dan polis, dapat mengawal semula kemudahan itu,

Menteri Dalam Negeri Patricio Carrillo kemudiannya memberitahu sidang akhbar bahawa maklumat semasa menunjukkan kebanyakan mangsa adalah warga Venezuela.

Media tempatan melaporkan bahawa beberapa banduan dipenggal atau dikerat semasa pergaduhan itu.

“Saudara-mara banduan menunggu dengan cemas di luar penjara, ketika imej mayat yang dipotong sampai ke telefon bimbit mereka dan mereka tetap tidak gentar dengan kemasukan ambulans,” seperti yang ditulis dalam berita yang dikeluarkan di akhbar nasional, El Universo.

Carrillo berkata bahawa, tindakan kebiadaban primitif menunjukkan profil psikologi banduan yang mengambil bahagian dalam pergaduhan itu.

“Setakat ini, 13 mayat ditemui dan pemeriksaan keseluruhan sedang dijalankan di dalam penjara,” katanya sambil menambah agak berkemungkinan lebih banyak mayat akan ditemui.

Kira-kira 220 banduan melarikan diri dari penjara semasa rusuhan Mei lalu, tetapi kebanyakan mereka ditangkap semula.

Rusuhan penjara yang kejam adalah perkara biasa di penjara di Ecuador yang mana kumpulan dadah berebut-rebut untuk mengawal laluan penyeludupan.

Persaingan itu kadang kala meletup menjadi keganasan yang mengerikan di belakang penjara dengan beberapa banduan ditetak hingga mati atau dipenggal menggunakan parang.

Terletak di antara pengeluar kokain terbesar dunia, Colombia dan Peru, Ecuador menyaksikan lonjakan keganasan yang dipersalahkan atas pergaduhan antara kumpulan dadah yang bersaing.

Negara berpenduduk 17.7 juta penduduk ini popular dengan pengedar kerana sempadannya yang ‘berliang’, ekonomi Dolar dan pelabuhan utama untuk eksport.

Penjara terlalu sesak dan kekurangan pengawal dan rasuah yang berleluasa bermakna banduan boleh meletakkan tangan mereka pada semua jenis seludup, termasuk senjata api dan bahan letupan.

Sejak Februari 2021, terdapat hampir puluhan pembunuhan beramai-ramai penjara di negara itu, beberapa daripadanya menjadi antara yang paling teruk di Amerika Latin, dengan kira-kira 400 banduan terbunuh. -AFP

See author's posts


Cuaca buruk tidak halang operasi SRS

SIMANGGANG: Kawasan Rukun Tetangga (KRT) Zon 1 Kampung Muhibbah di sini akan tetap meneruskan operasi Skim Rondaan Sukarela (SRS) dalam kawasan kampung walaupun keadaan cuaca tidak mengizinkan.

Ini terbukti apabila organisasi berkenaan tetap bertindak meneruskan operasi rondaan dalam kawasan perkampungan ketika cuaca hujan melanda Sri Aman pada masa sekarang, demikian menurut Ketua Peronda SRSnya, Ramli Abu Sera.

“SRS Zon 1 Kampung Muhibbah tidak boleh menghentikan operasi rondaan ketika cuaca hujan kerana kita khuatir ada orang akan mengambil kesempatan untuk melakukan perbuatan jenayah di sini ketika ketiadaan kita.

“Atas sebab itu setiap ahli kami terpaksa melaksanakan operasi secara senyap. Bagaimanapun kami akan tetap bertindak mengutamakan keselamatan diri sendiri sekiranya berlaku cuaca ribut atau hujan kuat di bandar ini sepanjang sesi rondaan kelak,” katanya.

Ramli ketika ditemui pada Program Lan Kito Meronda di sini turut memohon penduduk agar mengutamakan keselamatan rumah masing-masing dengan memastikannya berkunci ketika keluar untuk tempoh yang lama.

Menurut beliau tindakan penduduk secara tidak langsung akan dapat melengahkan para penjenayah yang mahu menceroboh kediaman mereka sebelum ahli SRS tiba untuk melakukan pemantauan.

“Bagaimanapun SRS Zon 1 Kampung Muhibbah memerlukan pertambahan ahli untuk memperkukuhkan lagi kekuatan organisasi dan operasi rondaan dalam kawasan penempatan penduduk di sini.

“Justeru belia Kampung Muhibbah, Sri Aman yang berminat mahu menyertai SRS di sini boleh mendapatkan borang pendaftaran keahlian dengan bertindak menghubungi saya di talian 014-4836580,”kata Ramli.

Terdahulu Ramli bersama sembilan orang ahli SRS telah memulakan Program Lan Kito Meronda di sekitar kawasan Zon Tengah dan Zon Selatan, Kampung Muhibbah di sini bermula jam 10.30 malam.

Turut serta Pegawai Perpaduan Sri Aman, Ahmad Noorkamal Abdul Malek, Penolong Pegawainya Suzie Masin, Pengerusi KRT Zon 1 Kampung Muhibbah, Latipah Mantali dan Setiausahanya Julaihi Johari.

Oleh Valentine Ngumbang

See author's posts


Lazada, TNG Digital suntik RM6 juta bantu 320,000 PKS

KUALA LUMPUR: Penggiat e-dagang, Lazada Malaysia dan TNG Digital Sdn Bhd memperkenalkan program insentif bernilai RM6 juta dinamakan #KitaBantuKita untuk merangsang ekonomi negara selepas Covid-19 dan melindungi lebih 320,000 perusahaan kecil dan sederhana (PKS) serta netpreneur.

Ketua Pegawai Eksekutif Lazada, Leo Chow berkata, ekonomi digital akan menjadi faktor penting dalam pemulihan ekonomi Malaysia.

“Kita telah menyaksikan perubahan yang ketara dalam landskap perniagaan, dengan lebih banyak PKS tempatan mendigitalkan perniagaan mereka dengan memilih dalam talian.

“Sejak lima bulan lepas, jumlah penjual baharu di Lazada naik lebih 200 peratus berikutan rakyat Malaysia semakin ke arah penyelesaian dalam talian untuk keperluan harian mereka,” katanya dalam kenyataan bersama semalam.

Dengan satu pertiga daripada rakyat Malaysia yang membeli-belah di Lazada setiap bulan, inisiatif #KitaBantuKita menyasarkan untuk membantu PKS kembali bangkit dan mempercepatkan pemulihan mereka, katanya.

Sebagai tambahan kepada Pakej Kedai Pintar melibatkan dana tunai sebanyak RM10 juta sebelum ini, program itu merupakan yang pertama daripada beberapa langkah dalam perancangan mereka.

“Ini termasuk pembiayaan bersama kempen Shop Malaysia Online yang akan datang sebagai sebahagian daripada komitmen berterusan kami untuk menyokong PKS tempatan.

“Dengan pendekatan digital diterajui kerajaan ke arah penjanaan semula ekonomi negara daripada kelembapan baru-baru ini, Lazada bersama komuniti kami terdiri daripada pelanggan, penjual, jenama dan rakan kongsi akan mempercepatkan pemulihan ekonomi negara melalui ekosistem e-dagang kami,” kata Leo.

Rakyat Malaysia akan dapat menikmati penjimatan sehingga RM36 setiap satu melalui baucar dan rebat #KitaBantuKita semasa membeli-belah di Lazada.

Program insentif itu, bekerjasama dengan TNG Digital, akan mempercepatkan penggunaan platform digital dan pembayaran dalam kalangan pengguna dan peniaga, terutamanya perusahaan kecil dan perniagaan runcit, serta membantu mereka kembali bangkit dan berkembang dalam normal baharu.

Ketua Pegawai Eksekutif TNG Ignatius Ong berkata melalui program insentif #KitaBantuKita dengan Lazada Malaysia, syarikat akan terus membantu meningkatkan pemulihan ekonomi negara dan menggalakkan penyelesaian pembayaran yang mampan melalui Touch ‘n Go eWallet.- Bernama

See author's posts


Lelaki dipercayai sesat di hutan Kampung Quap Dayak

KOTA SAMARAHAN : Seorang lelaki dikenali sebagai Alemson Siriyos dilaporkan tersesat di dalam hutan Kampung Quap Dayak, Jalan Batu 10, di sini hari ini.

Operasi mencari dijalankan sebaik pihak bomba menerima laporan pada jam 3.36 petang tadi.

Bagaimanapun, sehingga jam 6.18 petang tadi, usaha pencarian belum berhasil kerana keadaan di lokasi gelap dan hujan.

Pusat Gerakan Operasi Bomba (PGO) menyatakan pihaknya menerima panggilan pada jam 3.36 petang tadi dan terus menggerakkan anggota Bomba dari Balai Bomba dan Penyelamat (BBP) Kota Samarahan ke lokasi kejadian.

Seramai lapan anggota digerakkan ke lokasi dengan sebuah jentera pemadam (FRT) dan sebuah jentera Perkhidmatan Penyelamatan dan Perawatan Kecemasan (EMRS).

Katanya, Pasukan Mencari dan Menyelamat (SAR) tiba ke lokasi pada jam 4.24 petang lalu memulakan pencarian dalam lingkungan dua kilometer (km) dari Kampung Kuap.

Ahli keluarga seramai dua orang turut serta dalam pencarian mangsa sesat.

“Pada 6.18 petang Komander Operasi melaporkan masih meneruskan pencarian dengan menyusuri trek yang dibuat oleh mangsa serta melaporkan keadaan cuaca di lokasi hujan dan gelap,” katanya.

Operasi tersebut diketuai oleh Pegawai Bomba Kanan II, Nurzainuldin Merdzukie.

Oleh SHAHRUL QAIZAT

Keterangan gambar

PENCARIAN… Pihak Bomba bersama ahli keluarga mangsa membuat gerakan pencarian di lokasi.

See author's posts


Juruterbang masih hidup selepas pesawat ditembak

TEHRAN: Kotak hitam pesawat Ukraine yang terhempas di Tehran, Iran mendedahkan juruterbang masih hidup, selepas dibedil satu dari dua peluru berpandu, lapor pegawai warga Iran pada Ahad.

Pesawat 752, sebuah jet penumpang Penerbangan Antarabangsa Ukraine terhempas ketika baru berlepas dari lapangan terbang utama Tehran pada 8 Januari lalu.

Iran pernah mengaku beberapa hari selepas insiden berkenaan bahawa pesawat Boeing 737-800 milik Ukrainian International Airlines ditembak jatuh sehingga semua 176 penumpang serta kru terbunuh.

Pertahanan udara Tehran dalam mod berjaga-jaga sekiranya Amerika Syarikat (AS) membalas serangan Iran beberapa jam sebelumnya ke atas tentera AS yang ditempatkan di Iraq.

Ketua pihak berkuasa penerbangan awam Iran pada Ahad mendedahkan untuk pertama kali apa yang terkandung dalam kotak hitam. Ia dihantar ke Perancis untuk dianalisis.

Touraj Dehghani Zanganeh berkata, perakam suara di bahagian kokpitmerekodkan perbualan antara juruterbang, juruterbang kedua dan seorang instruktor antara kedua-dua letupan itu.

“Hingga 19 saat setelah peluru berpandu pertama meletup di sekitar pesawat, (mereka) menyedari keadaan tidak normal dan berada dalam kawalan pesawat hingga saat terakhir.

“Instruktor menunjukkan bahawa persawat itu mempunyai masalah elektronik dan daya tambahan telah diaktifkan.

“Juruterbang berkenaan diberitahu bahawa kedua-dua enjin pesawat masih berfungsi,” katanya seperti dipetik oleh laman web stesen televesiyen tempatan.

Menurut Dehghani Zanganeh, kotak hitam pesawat terbabit berhenti 19 saat selepas letupan pertama, menjadikan ia mustahil untuk mengambil semula data impak bedilan peluru berpandu kedua.

Katanya, analisis mengenai kesan peluru berpandu kedua tidak dapat diperoleh dari kotak hitam.

Iran, tidak berniat untuk mengenyah-kod maklumat dari kotak hitam itu menghantarnya ke Perancis untuk dianalisis pada pertengahan Julai lalu, hampir enam bulan selepas insiden.-AFP

See author's posts


MCMC pertimbang tindakan kawal selia terhadap ABSB

PUTRAJAYA: Suruhanjaya Komunikasi dan Multimedia Malaysia (MCMC) sedang mempertimbangkan tindakan kawal selia ke atas pihak Awesome Broadcasting Sdn Bhd (ABSB) susulan kemungkinan pelanggaran Seksyen 36 Akta Komunikasi dan Multimedia (AKM) 1998.

MCMC dalam kenyataan hari ini memaklumkan sebarang operasi penyiaran oleh stesen televisyen harus mematuhi peraturan dan syarat lesen yang ditetapkan di dalam Lesen Individu Pemberi Perkhidmatan Aplikasi Kandungan CASP (I).

“MCMC memandang serius berhubung pematuhan pelesenan dan komited memastikan tahap pematuhan para pemegang Lesen CASP (I).

“Kegagalan untuk berbuat demikian adalah merupakan satu kesalahan serius dan boleh dikenakan tindakan yang sewajarnya mengikut peruntukan undang-undang sedia ada,” menurut MCMC.

Pada 21 Februari lepas, MCMC dilaporkan membuka satu kertas siasatan terhadap saluran televisyen tempatan, Awesome TV, susulan laporan berita yang mendakwa bilangan penjawat awam bakal dikurangkan.

Siasatan dibuka di bawah Seksyen 206 AKM 1998 iaitu kegagalan mematuhi syarat lesen. – Bernama

See author's posts


Penembusan Terowong Dungun, 6 bulan lebih awal

KUALA LUMPUR: Projek Laluan Rel Pantai Timur (ECRL) mencatatkan satu lagi pencapaian dengan penembusan terowong tunggal ECRL enam bulan lebih awal daripada jadual asal iaitu Terowong Dungun di Terengganu yang merangkumi 871 meter panjang.

Pengerusi Malaysia Rail Link Sdn Bhd (MRL), Tan Sri Mohd Zuki Ali berkata kerja-kerja keseluruhan infrastruktur untuk terowong itu dijangka siap sepenuhnya pada suku kedua 2022, lebih awal daripada jadual tanpa mengambil kira sebarang situasi luar jangka.

“Kami berasa bangga kerana projek ECRL masih mencapai tahap kemajuan lebih awal daripada jadual iaitu 22.62 peratus pada Mei 2021 walaupun dalam keadaan pandemik yang telah mengurangkan waktu bekerja dan tenaga kerja di tapak pembinaan,” katanya dalam kenyataan baru-baru ini.

MRL berkata kerja-kerja penggalian bagi Terowong Dungun telah mencapai tahap kemajuan 97.4 peratus sebelum aktiviti penembusan dilakukan, manakala lapisan kekal terowong telah mencapai kemajuan memberangsangkan iaitu 702 meter panjang.

Dengan ketinggian 11.8 meter dan kelebaran 12.9 meter, Terowong Dungun dibina untuk mengelak penebangan terbuka dan memelihara hutan simpan apabila melintasi kawasan Kuala Dungun, katanya sambil menambah negeri Terengganu akan mempunyai lima buah terowong ECRL apabila projek siap kelak.

Mohd Zuki berkata projek ECRL mempunyai 58 buah terowong dengan panjang dan landskap yang berbeza untuk dibina di sepanjang seksyen-seksyen jajaran ECRL yang merangkumi 665 km panjang.

Beliau turut menjangka kerjasama padu dan perkongsian pengetahuan antara MRL dan China Communications Construction (ECRL) Sdn Bhd (CCC-ECRL) akan melancarkan kerja-kerja penggalian terowong dan memastikan prestasi kejuruteraan adalah seperti yang dijadualkan atau lebih awal daripada jadual.

MRL, sebuah syarikat milik penuh Menteri Kewangan Diperbadankan (MOF Inc.), adalah pemilik projek dan aset ECRL manakala CCC-ECRL merupakan kontraktor EPCC.

Dijangka siap sepenuhnya pada Disember 2026, projek ECRL yang merangkumi rangkaian rel sepanjang 665 km akan merentasi negeri-negeri Pantai Timur iaitu Kelantan, Terengganu dan Pahang sebelum menghubungkan Lembah Klang di Pantai Barat Semenanjung Malaysia.

ECRL menjimatkan masa perjalanan dan menghubungkan Kota Bharu dengan ITT Gombak dalam masa empat jam.

– Bernama

See author's posts


IP merosot kepada -5.5 peratus

KUALA LUMPUR: Indeks Pelopor (IP) pada April 2020 merosot lebih jauh kepada negatif 5.5 peratus daripada negatif 3.6 peratus pada Mac 2020 berikutan gangguan berpanjangan dalam ekonomi, kata Ketua Perangkawan Datuk Seri Dr Mohd Uzir Mahidin.

Beliau berkata bagi perbandingan tahun ke tahun, IP bagi April 2020 merekodkan penurunan sebanyak 5.6 mata kepada 96.3 mata daripada 101.9 mata pada April 2019.

Prestasi IP pada April 2020 itu didorong sumbangan negatif daripada bilangan unit kediaman yang diluluskan pembinaan serta bilangan syarikat baru didaftar.

“Mengambil kira prestasi tahunan IP dan kitaran pertumbuhan IP terhadap trend arah aliran jangka panjang yang lebih lemah, dijangkakan ekonomi kekal dalam trajektori penguncupan bagi bulan-bulan ke hadapan,” katanya pada sidang media secara dalam talian menerusi laman Facebook Jabatan Perangkaan Malaysia hari ini.

Mohd Uzir berkata isyarat awal kemelesetan ekonomi telah ditunjukkan oleh IP sejak Oktober 2019, apabila ekonomi mula perlahan disebabkan ketegangan perdagangan global dan penguncupan bertambah buruk susulan pandemik COVID-19.

“Trend menurun ini disahkan oleh Indeks Serentak (IS) bermula Februari 2020,” katanya.

Indeks Serentak (IS) yang mengukur prestasi keseluruhan ekonomi semasa, mencatatkan penurunan mendadak pada negatif 15.6 peratus berbanding negatif 6.9 peratus pada bulan sebelumnya.

Beliau berkata tahun ke tahun, IS merosot kepada negatif 19.3 peratus pada April 2020 daripada negatif 3.6 peratus yang dicatatkan pada Mac 2020.

Ini mencerminkan penutupan perniagaan dan permintaan menjunam pada April 2020, katanya.

Beliau berkata pelaksanaan rancangan pemulihan ekonomi iaitu Pelan Jana Semula Ekonomi Negara (PENJANA) dengan teras memperkasakan masyarakat, mendorong perniagaan dan merangsang ekonomi akan membantu meredakan tekanan ekonomi walaupun prospek ekonomi adalah mencabar.

“Oleh itu, gabungan perancangan ekonomi jangka pendek dan jangka panjang dilihat dapat mendorong pemulihan ekonomi yang mampan,” katanya. – Bernama

See author's posts


Polis Marin rampas 10,400 liter diesel bernilai RM81,300

SIBU: Sebanyak 10,400 liter minyak diesel dianggarkan bernilai RM81,300 dirampas Pasukan Polis Marin Wilayah Lima (PPMW5) Sibu di sebuah premis di Jalan Ding Ling Kong, Sibu, pagi semalam.

Menerusi siaran media hari ini, Ketua Polis Daerah Sibu ACP Zulkipli Suhaili berkata, dalam serbuan dan pemeriksaan Op Taring Kontraban yang dijalankan sekitar 8.45 pagi, seorang lelaki tempatan berumur dalam lingkungan 30-an iaitu penjaga premis ditahan.

“Pemeriksaan lanjut oleh pasukan serbuan menjumpai dua tangki besi dan dua tong plastik segi empat, warna putih disyaki berisi minyak diesel dianggarkan lebih kurang 10,400 liter disimpan tanpa lesen serta permit yang sah.

“Keseluruhan rampasan dianggarkan bernilai RM81,300.

Kesemua tangkapan dan rampasan disiasat oleh Pegawai Penyiasat Kementerian Perdagangan Dalam Negeri Bahagian Sibu,” jelasnya.

Oleh AKUN GIMAN

See author's posts


Kalender akademik perlu ditunda setahun

NUR AIN OTSMAN

KUCHING: Kalender akademik untuk semua pelajar perlu ditundakan setahun
bagi memudahkan semua pihak.

Guru di Brightway International School Mohd Zulfahmi Fayaz berkata, semua
pelajar harus menghabiskan bangku sekolahnya pada usia 18 tahun.

“Bagi pendapat saya, untuk memudahkan semua pihak , kalender akademik
untuk semua pelajar perlu ditundakan setahun.

“Ini juga membantu para pekerja untuk mencari pekerjaan lain selepas
diberhentikan kerana wabak ini (Covid-19) dan mereka (pelajar) dapat
memperlambatkan usianya untuk ke alam pekerjaan kerana mereka habis belajar
pada usia 18 tahun dan secara tidak langsung ia memberi peluang pekerjaan
kepada mereka yang memerlukan dahulu,” katanya ketika memberi maklum balas
di laman facebook Kementerian  Pendidikan
Malaysia (KPM), semalam.

Ujarnya, semua orang tidak suka akan bencana ini melanda dunia tetapi
sebagai manusia kita kena menghadapi dengan penuh kesabaran.

Sementara itu,  Sivanes Nadarajah
pula turut menyokong keputusan yang diumumkan oleh KPM.

“Sijil Pelajaran Malaysia (SPM) dan
Sijil Tinggi Pelajaran Malaysia (STPM) adalah keputusan untuk menentukan
di mana kuliah selepas ini.

“Ujian Penilaian Sekolah Rendah (UPSR) dan Pentaksiran Tingkatan Tiga
(PT3) hanya untuk menguji di mana anak kita berada dalam pelajaran.

“Saya seorang guru dan merasakan keputusan yang diambil oleh KPM ini
sangat baik,” ujarnya.

Tarikh peperiksaan SPM dan Sijil Vokasional Malaysia (SVM) bagi tahun 2020
akan ditunda kepada suku pertama tahun 2021.

Menteri Kanan (Pendidikan) Dr Mohd Radzi Md Jidin berkata, untuk calon
STPM, tarikh peperiksaan Semester 2 diubah kepada bulan Ogos 2020, manakala
peperiksaan Semester 3 akan diadakan dalam suku pertama tahun 2021.

Manakala katanya, peperiksaan Sijil Tinggi Agama Malaysia (STAM) juga akan
diadakan dalam suku pertama tahun 2021.

“Menyedari bahawa penundaan tarikh peperiksaan ini akan memberi kesan
kepada kemasukan ke peringkat pengajian tinggi, KPM dan Kementerian Pengajian
Tinggi (KPT) telah bersetuju untuk menangguhkan tarikh kemasukan baharu ke
institusi pengajian tinggi (IPT) bagi program asasi, matrikulasi dan peringkat
diploma sehingga Julai atau Ogos 2021 manakala program ijazah pada September
atau Oktober 2021,” katanya dalam sidang media di Kuala Lumpur pada Rabu.

See author's posts


Kerajaan lulus RM1.283 bilion bagi PSU

KUALA LUMPUR: Kerajaan telah meluluskan permohonan subsidi upah bernilai RM1.283 bilion di bawah Program Subsidi Upah (PSU) 2.0 setakat 18 Jun, kata Menteri Kewangan, Tengku Datuk Seri Zafrul Abdul Aziz.

Beliau berkata, jumlah itu telah disalurkan kepada 75,262 majikan untuk terus beroperasi dan mengekalkan penggajian bagi 659,066 pekerja.

Bagi Program Insentif Pengambilan Pekerja dan Bantuan Latihan, seramai 137,659 pekerja telah berjaya mendapat pekerjaan melalui program itu, katanya.

“Antara industri dan sektor utama yang mengambil pekerja termasuk pembuatan serta perdagangan borong dan runcit,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-59 yang dikeluarkan semalam.

Untuk Dana Pinjaman Mudah Perusahaan Kecil dan Sederhana (PKS) yang dikendalikan oleh Bank Negara Malaysia (BNM), Tengku Zafrul berkata setakat 18 Jun, jumlah permohonan yang telah diluluskan oleh bank-bank tempatan dan disetuju terima oleh PKS adalah RM12.14 bilion.

Ia akan memberi manfaat kepada sejumlah 25,711 PKS, jelasnya.

“Jumlah ini termasuk dana Kemudahan Bantuan Khas (SRF), Kemudahan Automasi dan Digitalisasi (ADF), Kemudahan Semua Sektor Ekonomi (AES) dan Kemudahan Agromakanan (AF).

“Walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF,” jelas beliau.- Bernama

Caption (Quots):

“Jumlah itu telah disalurkan kepada 75,262 majikan untuk terus beroperasi dan mengekalkan penggajian bagi 659,066 pekerja. Bagi Program Insentif Pengambilan Pekerja dan Bantuan Latihan, seramai 137,659 pekerja telah berjaya mendapat pekerjaan melalui program itu. Antara industri dan sektor utama yang mengambil pekerja termasuk pembuatan serta perdagangan borong dan runcit.”

See author's posts


Wanita PBB sambut baik penubuhan sayap baharu

KUCHING: Pemindaan Perlembagaan Parti Pesaka Bumiputera Bersatu (PBB) bagi mewujudkan sayap baharu buat golongan belia berumur 18 hingga 28 tahun, sudah pastinya akan membawa kepada dinamik politik yang lebih progresif dalam parti.

Ketua Pergerakan Wanita PBB, Dato Sri Fatimah Abdullah berkata, penyertaan golongan itu boleh membantu dalam menerajui perubahan dan memulakan dasar baharu untuk kebaikan belia, parti dan negeri.

“Kami (Pergerakan Wanita PBB) mengalu-alukan pembentukan sayap baharu itu untuk menempatkan golongan berusia 18 hingga 28 tahun yang keperluan dan minat mereka mungkin tidak sama dengan golongan yang lebih berumur,” katanya menerusi satu kenyataan semalam.

Fatimah berkata, cadangan pembentukan sayap baharu ini juga selari dengan dasar Gabungan Parti Sarawak (GPS) yang menitikberatkan inklusiviti merangkumi kedua-dua gender yang berusia 18 hingga 28 tahun.

“Menyedari kepentingan untuk menarik penyertaan belia dalam Pergerakan Wanita parti itu, pihaknya telah menubuhkan Kumpulan Beliawanis seawal 2019, di beberapa cawangan PBB.

“Bengkel untuk mendengar pendapat, luahan hati belia, diikuti pendedahan kepada pelbagai aktiviti sosial, (tidak semestinya politik) telah memberi ruang dan peluang kepada golongan belia untuk terlibat secara langsung merancang dan mengelola aktiviti untuk masyarakat setempat.

“Strategi mentor – mentee antara beliawanis dan ketua wanita cawangan digunakan bagi membina upaya dan memperkasa beliawanis,” ujarnya.

Semasa pandemik Covid-19, beliau berkata, di beberapa cawangan PBB, beliawanis juga dilibatkan dalam tugas pengagihan bantuan makanan kepada kumpulan sasar.

“Semasa pilihan raya negeri baru-baru ini, ada antara mereka telah membantu dalam program jangkauan luar (reachout) kepada pengundi melalui platform sosial media,” katanya.

Pada 9 Januari, Ketua Menteri Sarawak yang juga Presiden PBB berkata, parti akan meminda Perlembagaannya bagi mewujudkan sayap baharu buat golongan belia berumur 18 hingga 28 tahun.

Abang Johari berkata, penubuhan sayap itu dibuat bagi memberi peluang kepada golongan tersebut untuk bersama-sama berkhidmat untuk kesejahteraan negeri Sarawak.

Menurut Abang Johari, pindaan Perlembagaan parti itu akan dilakukan pada Mesyuarat Agung Tritahunan (TGM) parti yang dijadual diadakan Jun depan bagi membolehkan penubuhan sayap baharu itu nanti.

Oleh JEAKQLEYN YACHO

See author's posts


Tekong seludup PATI diburu

KUALA LUMPUR: Demi mengaut keuntungan lumayan sehingga mencecah ribuan ringgit, ada segelintir rakyat tempatan sanggup memperjudikan kedaulatan tanah air dengan menyeludup masuk pendatang asing tanpa izin (PATI) ke negara ini.

Tekong darat dan laut itu dikatakan menerima bayaran tinggi kira-kira RM13,000 hingga RM15,000 untuk setiap pendatang asing tanpa izin yang dibawa masuk secara haram.

Mendedahkan perkara itu, Komander Pasukan  Petugas Kebangsaan(NTF) Laksamana Madya Datuk Aris Adi Tan Abdullah berkata, pihaknya akan memperhebatkan usaha membanteras penyeludupan PATI yang didalangi kebanyakannya tekong terdiri daripada rakyat tempatan.

“Keuntungan diperoleh  mereka (tekong) ini luar biasa, malah jumlah bayaran juga berbeza  mengikut kawasan dan aktiviti,” katanya dalam satu temu bual khas bersama Bernama di ibu pejabat NTF  di sini baru-baru ini.

Contohnya, jika pendatang asing tanpa izin dibawa bergerak dari satu tempat ke tempat  lain melalu sempadan yang dekat, tekong terbabit akan menerima bayaran  antara  RM800 dan  RM1,500 untuk setiap seorang  PATI.

“Jika sempadan yang (jaraknya) jauh, sudah tentu dikenakan bayaran tinggi  sekitar RM13,000 hingga RM15,000 dan mempunyai harga  tertentu,” katanya.

Pihak NTF telah mengenal pasti laluan masuk PATI terbabit melibatkan kawasan  utara Pulau Langkawi di  Kedah;  selatan Kuala Selangor, Selangor  ke Tanjung Piai, Johor; dan tenggara Johor.

“NTF mempunyai anggota yang bertugas 24 jam setiap hari di kawasan panas itu,” katanya.

NTF juga membuat pemantauan  kira-kira 500 laluan tikus  masing-masing di Sabah dan Sarawak, yang dijadikan laluan untuk membawa masuk PATI.

Aris berkata, lorong tikus di Malaysia di bahagikan kepada tiga kategori iaitu laluan yang mempunyai rekod tangkapan sebelum ini tetapi aktif berjumlah 203;  laluan pernah digunakan sebelum ini namun kurang aktif (202); dan laluan tidak aktif dan dianggap  jalan terakhir jika laluan satu dan dua dikawal ketat (106).

Beliau berkata, pasukannya berdepan cabaran besar dalam  mengesan dan mengenal pasti pergerakan PATI terutamanya etnik Rohingya yang masuk ke negara ini melalui lorong tikus kerana didalangi tekong  serta individu  rakyat tempatan di sempadan daratan dan maritim negara.

“Selat Melaka dan Selat Singapura juga  adalah  laluan maritim yang sibuk dengan pergerakan kapal dagang.

“Maka,  pendatang asing tanpa izin khususnya di  barat dan selatan Semenanjung mengambil peluang dengan menggunakan laluan kapal dagang untuk masuk ke perairan negara,” katanya.

Walaupun perairan negara ini luas, ia tidak mematahkan komitmen NTF untuk membanteras kegiatan pencerobohan pendatang asing tanpa izin sehingga ke akar umbi, katanya. – Bernama

See author's posts


Kes Dana Armada: Syed Saddiq diperintah bela diri

KUALA LUMPUR: Mahkamah Tinggi di sini hari ini memerintahkan penyandang kerusi Parlimen Muar Syed Saddiq Syed Abdul Rahman membela diri atas empat pertuduhan bersubahat melakukan pecah amanah, salah guna harta dan pengubahan wang haram.

Pesuruhjaya Kehakiman Datuk Azhar Abdul Hamid membuat keputusan itu selepas mendapati pihak pendakwaan berjaya membuktikan kes prima facie terhadap Syed Saddiq, 29, di akhir kes pendakwaan.

Presiden MUDA itu didakwa bersubahat dengan Penolong Bendahari Angkatan Bersatu Anak Muda (Armada) Rafiq Hakim Razali (ketika itu) yang diamanahkan dana Armada berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut di Malayan Banking Berhad, Taman Pandan Jaya di sini antara 8 dan 21 April 2018.

Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – Bernama

See author's posts


4.89 bilion dos vaksin didaftar di seluruh dunia

CHINA: SEJUMLAH lebih 4.89 bilion dos vaksin Covid-19 sudah didaftarkan atau disuntik di seluruh dunia sehingga pagi Ahad.

Ini merupakan pertambahan puluhan juta dos berbanding hari sebelumnya.

Menurut data John Hopkins University, China kini mendahului dengan lebih 1.9 bilion dos vaksin yang sudah didaftarkan.

Ini diikuti India sebanyak 576 juta dos manakala Amerika Syarikat dengan 360 juta dos vaksin.

Negara lain yang mencatat jumlah melebihi 100 juta dos adalah Brazil.

Manakala Jerman dengan 99 juta dos, United Kingdom dan Perancis melebihi 80 juta dos.

Di Asia Tenggara, Indonesia mendahului dengan jumlah dos yang didaftarkan sebanyak 88 juta dos, jauh meninggalkan negara lain.

Ini diikuti Malaysia dengan lebih 30 juta dos.-AFP

See author's posts


Denmark rancang bawa pulang anak pejuang jihad

COPENHAGEN: Denmark mengumumkan pihaknya merancang untuk bawa pulang 19 kanak-kanak Denmark daripada pejuang jihad Syria dan tiga ibu mereka kerana keadaan teruk di kem mereka ditahan pada Selasa lalu.

Keputusan itu dibuat setelah laporan oleh suruhanjaya mengkaji syarat-syarat untuk penghantaran pulang.

“Situasi keselamatan kemanusiaan di kem merosot terutama di Kem al-Hol yang mana terdapat kekurangan makanan dan rawatan perubatan,” kata Menteri Luar Denmark, Jeppe Kofod pada sidang media.

Kem al-Hol yang terletak di wilayah pemerintahan Hasakeh di timur laut Syria menahan kerabat yang disyaki menjadi pejuang Kumpulan Negara Islam (IS).

Situasi kemanusiaan dan radikalisasi kanak-kanak di kem baru-baru ini mendorong kerajaan Denmark yang sebelumnya menentang sebarang campur tangan untuk mengubah pendekatannya.

Perdana Menteri, Mette Frederiksen menegaskan pada Mac lalu bahawa ibu bapa warganegara Denmark di kem tersebut tidak akan menjadi calon untuk dipulangkan, jadi langkah yang diumumkan pada Selasa untuk menghantar pulang tiga ibu kanak-kanak itu menandakan perubahan polisi.

“Wanita ini harus dihukum ketika mereka kembali ke Denmark,” kata Menteri Kehakiman, Nick Haekkerup.

Menurut badan perisik Denmark, ibu anak pejuang jihad tersebut akan berdepan tuntutan untuk pengganas setelah mereka kembali ke Denmark.

Menurut perkhidmatan perisikan polis Denmark, PET, sekurang-kurangnya 160 orang dari Denmark telah pergi berperang di Syria atau Iraq.

Sekitar sepertiga dari mereka telah terbunuh dalam pertempuran, 32 masih di sana dan sekitar setengah telah kembali ke Denmark atau pergi untuk tinggal di tempat lain.

Jaringan jihad dianggap oleh PET sebagai ancaman terbesar bagi keselamatan Denmark.

Di tempat lain di Eropah, Belgium mengumumkan pada Mac lalu perancangannya untuk melakukan segala yang mungkin untuk memulangkan 30 anak Belgium dari Syria.

Pada Disember tahun, Jerman dan Finland mengumumkan bahawa mereka membawa pulang 18 kanak-kanak dan lima wanita dari utara Syria, beberapa di antaranya menghadapi perbicaraan kerana tergolong dalam Kumpulan IS. -AFP

See author's posts